החזית הצפונית במלחמת חרבות ברזל

החזית הצפונית במלחמת חרבות ברזל היא חזית הלחימה בין מדינת ישראל לארגון הטרור האסלאמיסטי-שיעי חזבאללה וארגוני טרור נוספים במלחמת חרבות ברזל. הלחימה היא בעיקר באזורי גבול ישראל–לבנון וגבול ישראל–סוריה, אך גם במקומות מרוחקים יותר כגון ביירות ודמשק.

ב-8 באוקטובר 2023, ביומה השני של המלחמה, שיגר חזבאללה רקטות מונחות ופגזי ארטילריה לעבר עמדות צה"ל בהר דב וחוות שבעא. ישראל הגיבה בירי טנקים, תקיפות מל"טים וירי ארטילרי על עמדות חזבאללה ליד גבול ישראל–לבנון. התקיפות הגיעו לאחר שחזבאללה הביע תמיכה במתקפת הפתע על ישראל. חילופי ירי, שכללו גם טילי נ"ט ותקיפות מהאוויר, נמשכו לאורך המלחמה.

עם תחילת המלחמה פינתה ישראל יישובים בעומק של שני קילומטר מגבול ישראל–לבנון, בהם מטולה, קיבוץ חניתה, קיבוץ מנרה, קיבוץ ראש הנקרה ועשרות אחרים, והם נותרו שוממים למעט חיילי צה"ל וכיתות כוננות. חזבאללה מטווח את היישובים הנטושים באופן יומיומי על ידי ירי נשק מדויק נגד טנקים והרס שיטתי של הבתים ביישובים. עם הימשכות הלחימה ארגון הטרור החל לשגר גם טילים וכטב"מים חמושים ומתאבדים לעומק רב יותר. מתחילת המלחמה ועד סוף מאי 2024 שיגר חזבאללה כ-2,500 כטב"מים לעבר ישראל. העיר קריית שמונה פונתה חלקית, ונזק ואבדות נגרמו לבסיסי צה"ל באזור הצפון.

צה"ל הגיב בפעולות סיכול ממוקד של מחבלים, בעיקר בדרום לבנון אך גם בביירות, ובתקיפת בסיסי מחבלים בדרום לבנון. צה"ל גם נהג לתקוף מהאוויר את חוליות משגרי הנ"ט לפני הירי. כ-94,000 מתושבי דרום לבנון פונו מבתיהם, הרס רב נגרם ביישובי דרום לבנון הסמוכים לגבול ונזק כבד נגרם לחקלאות בדרום לבנון.

==רקע==

ארגון הטרור חזבאללה הצטרף ללחימה כדי להזדהות ולתמוך בחמאס במלחמתו נגד ישראל, וכדי לפתוח חזית נוספת מול ישראל שתחייב את ישראל להשקיע מאמצי ומשאבי לחימה בגבול הצפוני, על חשבון הלחימה ברצועת עזה. הארגון שיגר לעבר ישראל רקטות ארטילריות, פצמ"רים וטילי נ"ט, ואף איפשר למחבלים פלסטינים לחדור לשטח ישראל. בנוסף הפיץ חזבאללה סרטונים המתעדים כיצד הצלפים יורים במצלמות ואמצעי תצפית על גדר המערכת בגבול ישראל–לבנון על מנת להשביתם. השלוחות הצבאיות של החמאס בלבנון והג'יהאד האסלאמי הפלסטיני בדרום לבנון השתתפו אף הן בפעילות, אך חזבאללה הוא הארגון העיקרי בזירה, כש־98% מהפעילות בה בוצע על ידו.

הלחימה התבצעה בהסלמה הדרגתית: בתחילה בוצעו תקיפות באמצעות ירי צלפים, ירי פגזי תותחים, שיגור פצצות מרגמה, טילי נ"ט (מונחים) ורקטות. לאחר כשלושה שבועות החל חזבאללה לעשות שימוש באמצעים נוספים, בהם כטב"מים מתאבדים, רקטות בורכאן ושיגור טילי נ"ט באמצעות משגר דו-קני בהפרש זמנים של כחצי שנייה. בינואר 2024 החל חזבאללה להשתמש באמצעי לחימה מתקדמים נוספים; כגון: טילי אלמאס המגיעים לטווח של כשמונה ק"מ, ורקטות כבדות בשם פלק 1 (Falaq 1). במקביל, הרחיב הארגון מעת לעת את טווח התקיפות לעומק צפון ישראל והחל לבצע תקיפות נגד קריית שמונה, הר מירון וצפת. יעד התקיפות והיקפן תלוי על פי רוב במספר תקיפות הנגד שבוצעו על ידי ישראל ובמספר ואופי ההרוגים בקרב פעיליו.

לצד חזבאללה השתתפו בלחימה גם חמאס בלבנון, הג'יהאד האסלאמי הפלסטיני, אמל, אל-ג'מאעה אל-אסלאמיה, המפלגה הסורית הסוציאלית-לאומית והפלוגות הלבנוניות להתנגדות לכיבוש הישראלי. הרוב המוחלט של התקיפות של חמאס והגיהאד האסלאמי נגד ישראל מדרום לבנון בוצעו בשבועות הראשונים של הלחימה ועד פברואר 2024, כאשר לאחר מכן נרשמה ירידה חדה בפעילותם. קבלת האחריות האחרונה של חמאס בלבנון נעשתה ב-15 במאי 2024 ושל הג'יהאד האסלאמי ב-8 במאי 2024.

== אירועים ==
=== אוקטובר 2023 ===
תקיפת תשתית טרור של [[חזבאללה בהר דב]]
כ-25 שעות מתחילת המלחמה, בבוקר 8 באוקטובר, ירה חזבאללה רקטות ופגזים לעבר אזור חוות שבעא. מוצב צה"ל ניזוק, ללא נפגעים. בתגובה ירה צה"ל פגזי ארטילריה, פגזי טנקים ממוצב אסטרה, ומזל"ט לדרום לבנון והרס אוהל של חזבאללה שנבנה בשטח ישראל חודשים אחדים קודם לכן. ניסיון של מחבלי חזבאללה להקים מחדש את האוהל הופסק בירי אזהרה.<ref name="auto3"></ref>

בשעות הצהריים של 9 באוקטובר, חדרו ארבעה מחבלים מלבנון בסמוך לקיבוץ אדמית, מתוכם שניים נהרגו ושניים הצליחו לשוב ללבנון. חזבאללה הכחיש מעורבות בתקרית, והג'יהאד האסלאמי הפלסטיני קיבל אחריות על החדירה. חזבאללה הודיע על מותם של שלושה מחברי הארגון. בתגובה לחדירה תקפו כלי טיס של צה"ל מטרות טרור בדרום לבנון ליד העיירות מרווחין, עייתא א-שעב ודהיירה בנפת בינת ג'בייל. בהיתקלות נהרגו שלושה לוחמי צה"ל – סא"ל עלים עבדאללה, סגן מפקד חטיבה 300, רס"ל ג'ואד עמאר מחורפיש, ורס"ל (מיל') גלעד מולכו מתל אביב. בשעה 20:00 טיל נ"ט שוגר מלבנון נגד מוצב אביבים, ללא נפגעים. בתגובה צה"ל תקף בארטילריה עמדות של חזבאללה בדרום לבנון. בשעה 21:15 שוגרו רקטות מלבנון לעבר ישראל, ללא נפגעים. צה"ל הגיב בירי ארטילרי.

ב-10 באוקטובר, בסביבות 17:20 שוגרו 14 רקטות לעבר ישראל, מתוכן 4 רקטות יורטו על ידי כיפת ברזל ועשר רקטות נפלו בשטח פתוח באזור שלומי וחניתה. צה"ל הגיב בירי ארטילרי ותקף שתי עמדות תצפית של חזבאללה באמצעות טנקים. בשעה 22:00 נורו פצמ"רים מסוריה לרמת הגולן.

ב-11 באוקטובר, לאחר השעה 10:30 בבוקר נורה טיל נ"ט מלבנון לעבר עמדה צבאית בסמוך לערב אל-עראמשה. בתגובה תקף צה"ל מטרות בלבנון. סמ"ר (מיל') מתניה אלסטר נהרג כתוצאה מירי הנ"ט. בשעות הערב נשמעו התרעות בכל מחוז הצפון וגם בחיפה ובקריות עקב חשש למתקפת מל"טים כשבפועל החשד נשלל.

לפי פרסומים זרים, בישראל שקלו לבצע מתקפת מנע גדולה בלבנון באותו הזמן אך הוחלט לוותר על כך, ככל הנראה בשל לחץ אמריקני מהנשיא ג'ו ביידן.

ב-13 באוקטובר, לפי דובר צה"ל ב-16:56 אירע פיצוץ בגדר הגבול בחניתה ונגרם נזק קל לחומה. אחרי סריקות נשלל החשד לפיגוע חדירה. בתגובה תקף צה"ל בירי ארטילרי וירי טנקים עמדות של חזבאללה. בהמשך היום לאחר חשד לירי מקלעים אל עבר הקיבוץ משגב עם, צה"ל פתח בירי ארטילרי לעבר לבנון. בתגובה חזבאללה ירה רקטה בודדת אל עבר היישוב, אשר יורטה על ידי כיפת ברזל. בצד הלבנוני נהרג העיתונאי עיסאם עבדאללה.

ב-14 באוקטובר, בלילה כוחות חיל האוויר הישראלי יירטו כטב"ם שחדר לשמי ישראל מכיוון לבנון וחזבאללה שיגר טיל קרקע-אוויר נגד כלי טיס ישראלי. צה"ל פרסם סרטון בו כלי טיס בלתי מאויש הורג שלושה מחבלים חמושים שחצו את הגבול לכיוון ישראל, סמוך למושב מרגליות. בשעות הצהריים חזבאללה ירה מעל ל-50 פצצות מרגמה ו-6 טילי נ"ט לעבר הר דב, צה"ל הרג שני מחבלים שניסו לחדור לשטח ישראל ותקף ארטילרית בחוות שבעא.

ב-15 באוקטובר, בשעות הלילה הופעלה אזעקה בשדה אליעזר בעקבות מטרה חשודה, שוגר מיירט לעבר המטרה. חזבאללה שיגר 5 טילי נ"ט לעבר צפון ישראל: בשעות הבוקר ירה חזבאללה לעבר המושב שתולה והרג פועל בניין ובנוסף נפצעו עובד במקום באורח בינוני ושניים באורח קל. כמו כן בוצע ירי לעבר מוצב צה"ל בגבול ישראל–לבנון. מספר פעמים במהלך היום בוצע ירי לעבר כוח צה"ל באזור הגבול, ובאחת התקריות נהרג קצין צה"ל, סגן אמיתי צבי גרנות (בנו של הרב תמיר גרנות). חזבאללה לקח אחריות על הריגתו. בשעות אחר הצהריים הזרוע הצבאית של חמאס שלוחת לבנון שיגרה מספר רקטות לנהריה, שלומי ויישובי הגליל המערבי, לפי דובר צה"ל זוהו כ-9 שיגורים לעבר ישראל, מתוכם כ-5 יורטו.

בשעות הבוקר של 16 באוקטובר, צה"ל החליט על פינוי התושבים מהיישובים במרחק שני ק"מ מגבול ישראל–לבנון. אחר הצהריים ובערב בוצע ירי טיל נ"ט וכן ירי בנשק קל לעבר כוחות צה"ל באזור הגבול, ללא נפגעים. צה"ל תקף באמצעות ארטילריה.

ב-17 באוקטובר, בשעות הבוקר נהרגו ארבעה מחבלי חזבאללה שניסו לחדור לשטח ישראל לקיבוץ חניתה ולהטמין מטען חבלה. מאוחר יותר נהרג מחבל חזבאללה נוסף. במהלך היום נורה טיל נגד טנקים מלבנון לעבר מטולה, שפצע שלושה ישראלים, מתוכם אחד במצב בינוני. בוצע מלבנון ירי טילי נ"ט לעבר מוצב עדי, קיבוץ יפתח וזרעית, וכן זוהו שני שיגורי ירי תלול מסלול משטח לבנון אל בית הלל והעיר קריית שמונה שלא גרמו לנפגעים. קצת לפני השעה שש יירט מערך ההגנה האווירית כלי טיס בלתי מאויש שהתקרב למרחב האווירי של ישראל משטח לבנון.

ב-18 באוקטובר, בשעות אחר הצהריים בוצע ירי מנשק קל לעבר מוצבי צה"ל בזרעית ובראש הנקרה, ובנוסף לכך בוצעו גם מספר יריות של טילי נ"ט לעבר מרחב מוצב דבורנית ואזור קיבוץ מנרה. צה"ל הגיב בארטילריה לעבר מקורות הירי. כמו כן, זוהו 9 שיגורי ירי תלול מסלול לעבר קריית שמונה, מתוכם יורטו 4, וטילי נ"ט נורו לעבר מנרה, מלכיה ומטולה. ב-18:46 כטב"ם של צה"ל הרג חוליית מחבלים ששיגרה פצצות מרגמה לעבר מרחב תורמוס. בנוסף הוחלט על פינוי היישובים עד 5 ק"מ מגבול לבנון.
לוחם צה"ל בגבול הצפון
מתחילת השעה 16:00 ב-19 באוקטובר, נורו מעל 30 רקטות לעבר יישובי קו העימות, ונפצעו מספר אזרחים ישראלים. שלוחת חמאס בלבנון לקחה אחריות על הירי, וצה"ל הגיב בירי ארטילרי. בסביבות 16:06 זוהו 6 שיגורים של ירי תלול מסלול לעבר הגליל המערבי ולראשונה במלחמה לעבר העיר נהריה, 5 נפלו בשטחים פתוחים והנותר יורט בהצלחה. מאוחר יותר התקבל דיווח על ירי טיל נ"ט לעבר מוצב דבורנית וירי נשק קל במרחב זרעית, ללא נפגעים.

ב-20 באוקטובר, מחבל ירה לעבר לוחם צה"ל במילואים בסמוך למושב מרגליות ופצע אותו באורח קשה. המחבל נהרג בתום מרדף. תושבי מנרה, משגב עם וכפר גלעדי התבקשו להיכנס למרחבים מוגנים עד להודעה חדשה. אחר הצהריים בוצעו מספר שיגורים מלבנון לעבר גזרת הר דב ומטולה, וכוחות צה"ל השיבו בירי ארטילרי לעבר מקורות הירי. ירי נ"ט לעבר נטועה גרם למותו של לוחם צה"ל, סמ"ר במיל' עומר בלוה, ולפציעתם של 3 לוחמים נוספים. באותו יום הרג צה"ל 5 חוליות מחבלים של ארגון הטרור חזבאללה, ובלילה תקף מטרות נוספות. בנוסף, הוחלט על פינוי העיר קריית שמונה לבית הארחה במימון המדינה.

ב-21 באוקטובר המשיכו חוליות מחבלים לשגר רקטות וטילי נ"ט לעבר ישראל. כטב"מים ישראלים פגעו בשתי חוליות ששיגרו רקטות וטילי נ"ט לעבר הר דב, ובחוליה ששיגרה טיל נ"ט לעבר מרגליות. שני עובדים זרים נפצעו בינוני וקל מטילי נ"ט במרחב חניתה, ובקיבוץ ברעם טיל נ"ט גרם לפציעת לוחם צה"ל באורח קשה, ושני חיילים נוספים נפצעו קל. כוחות צה"ל הגיבו באש לעבר מקורות הירי. כמו כן, שר הביטחון יואב גלנט הודיע שחזבאללה החליט להצטרף למלחמה.

במהלך 22 באוקטובר חוליות מחבלים שיגרו טילי נ"ט לעבר המרחבים זרעית, ציפורן, הר דב, תורמוס ושושן, ללא נפגעים. צה"ל הגיב בירי טנקים וארטילריה. צה"ל תקף 8 חוליות מחבלים ביממה וסיכל שיגורי רקטות וטילי נ"ט. בבוקר יורט כלי טיס בלתי מאויש שהתקרב מלבנון לשטח ישראל, ומרגמות שנורו לעבר קיבוץ יפתח נפלו בשטח פתוח. הוחלט ש-14 יישובים נוספים בגבול הצפון יפונו במימון המדינה.

צה"ל יירט ב-23 באוקטובר באזור עכו כלי טיס עוין שחדר מלבנון. חילופי האש, הכבדים ביותר בגבול ישראל–לבנון מאז מלחמת לבנון השנייה, גרמו ללבנונים רבים באזור לנוע צפונה מאז תחילת הלחימה, רבים מהם לעיר צור.

ב-24 באוקטובר, צה"ל הרג מחבל שניסה לשגר רקטה לעבר ישראל מדרום לבנון סמוך למרחב ברעם. טילי נ"ט נורו לעבר שתולה ומנרה ללא נפגעים, וצה"ל הגיב באמצעות ירי ארטילרי. בהמשך היום כלי טיס של צה"ל תקף חוליית מחבלים בשטח לבנון והשמיד אמצעי לחימה. צה"ל תקף באמצעות כטב"מ וארטילריה חוליות מחבלים שביצעו ירי מרגמה וטילי נ"ט לעבר מוצבי צה"ל במרחב נטועה ואלקוש ולעבר קיבוץ יפתח. בשעות הערב בוצע ירי רקטי מסוריה לעבר דרום רמת הגולן – 5 נפילות בשטח פתוח. צה"ל תקף בירי, ודווח על 11 חיילים סורים הרוגים.

ב-25 באוקטובר, צה"ל תקף שתי חוליית מחבלים שניסו לירות טילי נ"ט לעבר ישראל, ומחבלים ששיגרו טיל נ"ט לעבר טנק צה"ל במרחב אביבים. 4 רקטות ששוגרו מלבנון לעבר ישראל בסביבות השעה 16:00 נפלו בשטחים פתוחים, ולא שוגרו מיירטים על פי מדיניות. מספר חוליות מחבלים זוהו במרחב דוב"ב וערב אל-עראמשה. בשעות הערב צה"ל תקף מטרות צבאיות של ארגון חזבאללה. בלילה יירט מערך ההגנה האווירית טיל קרקע-אוויר ששוגר מלבנון לעבר כלי טיס בלתי מאויש של צה"ל. כלי טיס של חיל האוויר הישראלי תקף בתגובה את מקור הירי.

ב-26 באוקטובר הרג צה"ל 4 חוליות חזבאללה, ובסך הכל 35 חוליות מאז תחילת הלחימה. בשעות הצוהריים של יום המחרת נורו מספר רקטות מאזור לבנוני שמצפון לחוות שבעא לרמת הגולן, אך הן נפלו בגולן הסורי. למחרת צה"ל בתגובה תקף תשתיות חזבאללה. בשעות אחר הצהריים, מחבלים ביצעו ירי משטח לבנון לעבר מוצב צה"ל לעבר מרחב אביבים ולעבר מרחב משגב עם, ללא נפגעים. כוחות ארטילריה תקפו את מקורות הירי.

ב-28 באוקטובר, צה"ל הפיל טיל קרקע-אוויר שנורה משטח לבנון לעבר כלי טיס בלתי מאויש של צה"ל. צה"ל תקף את מקור הירי ממנו שוגר הטיל. כלי טיס מאויש תקף חוליית מחבלים שניסתה לשגר טילי נ"ט משטח לבנון לעבר שטח ישראל במרחב חניתה. ביום זה זוהו מספר שיגורים מלבנון לעבר ישראל ולעבר מוצבי צה"ל שנפלו בשטחים פתוחים, והופעלו התרעות במשגב עם, ערב אל-עראמשה, מרגליות ושתולה. צה"ל הגיב בתקיפת מטרות צבאיות של חזבאללה.

ב-29 באוקטובר בשעות הצהריים זוהו מספר שיגורים משטח לבנון לעבר מרחב הר דב שנפלו בשטח פתוח, וזוהתה חוליית מחבלים שניסתה לשגר לשגר טילי נ"ט לעבר מרחב אביבים. צה"ל השיב ארטילריה ותקף את שתי החוליות יחד עם אמצעי לחימה רבים שנשאו עמם, ובתגובה לירי תקף מן האוויר תשתיות צבאיות של ארגון הטרור חזבאללה. בערב תקף צה"ל שתי חוליות נ"ט ושני מחבלים: פעיל חזבאללה שניסה לשגר רחפן לקיבוץ מנרה, ומחבל שהתקרב לגבול בחניתה. בשעות אחר הצהריים והערב בוצעו מעל 20 שיגורים מלבנון לאזורים שונים בישראל, בהם מרחב מלכיה ומרחב ערב אל-עראמשה, נהריה, שלומי והסביבה. לראשונה במלחמה, בוצעו שיגורים גם לעבר אזור ראש פינה וחצור הגלילית, והיה זה הירי לטווח הרחוק ביותר מתחילת המלחמה. בקריית שמונה נגרם נזק לבית מפגיעת רקטה, אך לא היו נפגעים. צה"ל השיב באש לעבר מקורות הירי. בלילה זוהו מספר שיגורים מסוריה שנפלו בשטח פתוח ברמת הגולן. צה"ל השיב באש לעבר מקורות הירי.

ב-30 באוקטובר, בשעות הצהריים מחבלים ירו לעבר מוצב צה"ל בגבול לבנון, בתגובה צה"ל תקף בירי ארטילרי לעבר מקור הירי ולעבר תשתיות צבאיות של ארגון חזבאללה. שעה לאחר מכן, מחבלים ירו שוב לעבר מספר מוצבי צה"ל בגבול לבנון. צה"ל הגיב בירי ארטילרי ובמרגמות. בעקבות הירי הופעלה אזעקה בשלומי ובסביבה. בשעות אחר הצהריים הופעלה התראה במושב אלקוש. זוהו שני שיגורים שחצו לשטח ישראל ונפלו בשטחים פתוחים. בנוסף מחבלים ירו שלושה טילי נ"ט לעבר מרחב בירנית. כוחות צה"ל הגיבו בירי ארטילרי לעבר מקורות הירי בשטח לבנון. כמו כן צה"ל תקף חוליית מחבלים שניסתה לשגר פצצות מרגמה לעבר מרחב ראש הנקרה.

בשעות הלילה של 31 באוקטובר, צה"ל תקף תשתיות חזבאללה. בשעות הצהריים בוצע ירי נ"ט לעבר שני מוצבי צה"ל בגבול לבנון ובנוסף זוהו שני שיגורים כושלים משטח לבנון לעבר מרחב מטולה שלא חצו את שטח ישראל כמו כן כוחות צה"ל תקפו חוליית מחבלים שניסתה לשגר טילי נ"ט. כוח צה"ל הגיב בירי לעבר מקורות הירי. כשעה לאחר מכן חשודים ירו לעבר מוצב צה"ל בגבול לבנון ובנוסף זוהו שיגורי פצצות מרגמה משטח לבנון שנפלו בשטחים פתוחים במרחב תל חי, בתגובה צה"ל תקף תשתיות חזבאללה והגיב בירי לעבר מקורות הירי. שעה לאחר מכן בוצע ירי פצצות מרגמה לעבר מרחב ערב אל-עראמשה שנפלו בשטחים פתוחים. כוח צה"ל הגיב בירי ארטילרי.

=== נובמבר 2023 ===
בשעות הלילה של 1 בנובמבר צה"ל הפיל טיל קרקע-אוויר שנורה משטח לבנון לעבר כלי טיס מאויש מרחוק של צה"ל. צה"ל תקף את מקור הירי ואת החוליה שביצעה את הירי.

טנק של צה"ל תקף חוליית מחבלים שניסתה לשגר טילי נ"ט משטח לבנון לעבר מרחב זרעית. טיל נ"ט נורה לעבר מרחב יפתח ובתגובה צה"ל באש ארטילרית לעבר מקורות הירי. בשעות אחה"צ הופעלה התראה באזור שתולה – זוהו מספר שיגורי פצצות מרגמה שנפלו בשטחים פתוחים ובנוסף שוגרו פצצות מרגמה לעבר מרחב שומרה – צה"ל תקף את חוליית המחבלים. כמו כן טנק של צה"ל תקף חוליות מחבלים שניסו לשגר טילי נ"ט משטח לבנון לשטח ישראל במרחב שתולה.

במהלך ליל 2 בנובמבר נורה טיל קרקע-אוויר לעבר כלי טיס מאויש מרחוק של צה"ל. בתגובה, כוחות צה"ל תקפו את החוליה שביצעה את הירי ואת אתר השיגור ממנו שוגר הטיל. לא נגרם נזק לכלי הטיס. בנוסף, זוהו מספר שיגורים משטח לבנון לעבר מרחב הר דב והחרמון, שנפלו בשטחים פתוחים. כוחות ארטילריה תקפו בתגובה את מקור הירי. בשעות הצהריים מחבלים ירו טיל נ"ט לעבר מוצב צה"ל במרחב מנרה ובנוסף כוחות צה"ל תקפו חוליה שניסתה לשגר טילי נ"ט משטח לבנון לעבר שטח ישראל במרחב ליבנה. זוהתה פגיעה. בנוסף, תקפו הכוחות שתי עמדות שיגור טילי נ"ט בשטח לבנון. בשעה 15:30 הופעלה אזעקה באזור ערב אל-עראמשה ובאזור משגב עם זוהו כ-25 שיגורים. לקראת השעה 17:00 הופעלו לראשונה אזעקות צבע אדום בגוש חלב והסביבה ואף בעיר צפת והר מירון לאחר ששוגרו 20 רקטות מדרום לבנון – כוחות צה"ל תקפו מטרות חזבאללה – ולקראת השעה 17:20 הופעלה אזעקה בקריית שמונה, מרגליות, בית הלל ובמנרה – לאחר ששלוחת חמאס בלבנון שיגרה 12 רקטות וכתוצאה מכך שניים נפצעו בינוני וקל מפגיעה ישירה בכביש 90 בקריית שמונה. חמאס שלוחת לבנון וחזבאללה לקחו אחריות על הירי. חזבאללה הודיע על עוד 5 הרוגים מכוחותיו, שהעלו את מניין מחבלי חזבאללה שנהרגו במלחמה ל-55 או יותר.

בשעות הבוקר של 3 בנובמבר צה"ל הרג חוליית טרור של חזבאללה שניסתה לשגר טילי נ"ט. בשעות הצהריים חוליית מחבלים שיגרה משטח לבנון טיל נ"ט לעבר מוצב צה"ל במרחב מתת. אין נפגעים. בתגובה כוחות צה"ל שבמרחב זה השיבו בירי ארטילרי לעבר מקור הירי. בשעות הערב טנק של צה"ל תקף שתי עמדות שיגור נ"ט ועמדה צבאית של ארגון הטרור חזבאללה, בשטח לבנון במרחב יפתח בתגובה לכמה וכמה שיגורים של נ"ט שבוצעו מהעמדות הללו לעבר מרחב זה. בנוסף, כלי טיס של צה"ל הרג מחבל שהתקרב לעבר מרחב הגדר באזור היישוב שלומי. חזבאללה הודיע על עוד שני הרוגים, מספר ההרוגים הגיע ללפחות 57 מחבלי חזבאללה.

צה"ל העמיד בכוננות עליונה את מטוסי ה"אדיר" (F-35I), כחלק מהיערכות רחבה להידרדרות בגזרת הצפון וכמסר מאיים לחזבאללה ושותפיה בלבנון ובסוריה וכהכנה לנאום שנשא חסן נסראללה ביום שישי ב-15:00.

ב-4 בנובמבר, בשעות הבוקר צה"ל הרג 2 חוליות נ"ט בדרום לבנון, לאחר מכן זוהו מספר שיגורים שחצו משטח לבנון לשטח ישראל במרחב דבורנית ובמרחב ינקינטון. לא היו נפגעים – כוחות צה"ל תקפו את מקורות הירי. לאחר פחות משעה הופעלה אזעקה ביישובים דישון ומלכיה. בתגובה מטוסי קרב של צה"ל תקפו תשתיות טרור, מחסני רקטות ומתחמים המשמשים את ארגון חזבאללה. כמו כן מספר ההרוגים בחזבאללה עלה ל-58 ובנוסף הארגון עלה מדרגה בירי לעבר ישראל וירה שתי רקטות עתירות משקל מדגם בורכאן לעבר מוצב ישראלי בגבול שלא גרמו לנפגעים.

מספר רחפנים של חזבאללה שהיו בדרכם לשטח ישראל זוהו במרחב הר דב, צה"ל ביצע ירי מרגמות למיסוך – והרחפנים חזרו לשטח לבנון. מאוחר יותר באותו ערב רחפנים נוספים חדרו לשטח ישראל, רחפן אחד יורט במרחב מטולה, ורחפן נוסף יורט באזור מוצבי צה"ל בחרמון. בשעות הלילה בוצע ירי נ"ט משטח לבנון אף הוא (כמו ירי הרחפן האחרון) לעבר מרחב היישוב מטולה. בתגובה לירי זה צה"ל שיגר פצצות תאורה ותקף את המקורות הירי שבכפרים קליעה וראמיה שבדרום לבנון בארטילריה.

בשעות הבוקר של 5 בנובמבר, הופעלה התרעת צבע אדום במרחב היישוב מתת, שוגר טיל מיירט לעבר מטרה חשודה שחצתה משטח לבנון לשטח ישראל. מאוחר יותר באותו הבוקר הופעלו התרעות צבע אדום גם ביישובים יראון ואביבים כתוצאה מירי של פצמ"רים וטילי נ"ט לעבר מרחב זה. כמעט במקביל כטב"ם של חזבאללה הופל בעומק שטח לבנון לאחר שהיה במעקב על ידי מערכות הגילוי והבקרה של מערך ההגנה האווירית. מספר ההרוגים הרשמי בחזבאללה עלה ל-61. אזרח ישראלי נהרג בקיבוץ יפתח שבגליל העליון מירי נ"ט לעבר משאית, צה"ל הגיב בירי ארטילריה לעבר מקור הירי. בשעות אחר הצהריים צה"ל תקף כלי רכב בשטח לבנון אשר "זוהה כרכב חשוד ובו מספר מחבלים". במכונית הייתה משפחה, ובתקיפה נהרגו שלוש ילדות וסבתן. דובר צה"ל מסר: "נבדקת הטענה כי ברכב היו מספר אזרחים בלתי מעורבים. האירוע בבדיקה". בשעות הערב עקב התראה לאירוע ביטחוני התבקשו תושבים השוהים במספר יישובים במועצה אזורית הגליל העליון להיכנס למרחבים המוגנים. באותן שעות שוגרו רקטות לעבר קריית שמונה. חלקן נפלו בעיר וגרמו נזק למבנים ולמכוניות.

בשעות אחר הצהריים של 6 בנובמבר שיגרו מחבלים מלבנון 30 רקטות אל עבר הגליל המערבי, נהריה, ולראשונה במלחמה אף לעיר עכו ואזור הקריות. לפני כן שוגרו כ-14 טילי נ"ט ופצמ"רים והופעלו התראות ביישובים מלכיה, אביבים ודישון. חמאס לקח אחריות על שיגור הרקטות. דקות לאחר שיגורי הרקטות הללו, יורטו שני רחפנים בגבול הצפון ליד ערב אל-עראמשה. בשתולה הופעלו 3 אזעקות בגלל פעילות צה"ל. מספר ההרוגים הרשמי של חזבאללה עלה ל-63.

ב-7 בנובמבר, בשעות הבוקר טנק של צה"ל תקף חוליית מחבלים שניסתה לשגר טילי נ"ט משטח לבנון לעבר שטח ישראל סמוך למרחב היישוב שתולה. לפני כן תקפו כוחות צה"ל עמדת חזבאללה, על מנת להסיר איום. בשעות הצהריים לוחמי מערך ההגנה האווירית יירטו מטרה חשודה שזוהתה בגבול לבנון לפני שחדרה לעבר שטח ישראל ובנוסף לכך באותה העת מחבלים ירו לעבר מוצב צה"ל במרחב ערב אל-עראמשה, אין נפגעים. הכוחות שבשטח הגיבו בירי ארטילרי לעבר מקור הירי. בשעות אחר הצהריים הופעלו אזעקות ביישובים עין קנייא ומסעדה שבצפון רמת הגולן, וביישובים קיבוץ דן, דפנה, שניר ושאר ישוב שבגליל העליון בעקבות שיגורם של כ-20 רקטות שחצו משטח לבנון לשטח ישראל. בתגובה לשיגורים הללו צה"ל הגיב בירי ארטילרי מאסיבי לעבר מקורות הירי.

ב-8 בנובמבר, מחבלים שיגרו טיל נ"ט לעבר כוח צה"ל במרחב דוב"ב, כתוצאה מהירי שני לוחמי צה"ל נפצעו באורח קל ובינוני ופונו לקבלת טיפול רפואי – צה"ל הגיב בירי ארטילרי לעבר מקורות הירי. בנוסף זוהו שיגורים לעבר מרחב שתולה ומרחב יפתח – לא היו נפגעים, צה"ל תקף בירי טנקים וארטילריה לעבר מקורות הירי. כמו כן כוח צה"ל תקף עמדת שיגור נ"ט של ארגון הטרור חזבאללה. באותו יום צה"ל תקף חוליית מחבלים סמוך לראש הנקרה. במהלך יום המחרת זיהו כוחות צה"ל 5 חוליות נ"ט, שתיים זוהו בשטח לבנון במרחב בירנית ובמרחב יפתח, ושלוש שיגרו טילי נ"ט לעבר מצפה עדי, לעבר מרחב היישוב אדמית ולעבר מוצב צה"ל במרחב מטולה, ללא נפגעים. צה"ל הגיב בתקיפה באמצעות טנקים וארטילריה, וכן תקף מחבלים שירו לעבר כטב"ם של צה"ל במרחב הר דב. בשעות אחר הצהריים נורו פצמ"רים לעבר שטח ישראל והופעלו התרעות ביישובים אבן מנחם ושתולה. כוחות צה"ל תקפו את המשגר ממנו בוצע הירי. בשעות הערב מטוסי קרב ואמצעי ארטילריה (בהם עוקץ פלדה) של צה"ל תקפו תשתיות טרור, עמדות תצפית ואמצעים טכנולוגיים של חזבאללה בשטח לבנון. מילציית "האימאם חוסיין", מיליציה איראנית בסוריה שיגרה כטב"ם, לעבר ישראל, שעבר דרך ירדן והגיע עד אילת מבלי שהמערכות הגילוי הישראליות יזהו אותו. לפי פביאן הינץ, הכטב"ם היה מסוג שאהד 101 (מוראד-5) ולפי ynet מדובר בצאמד 3. באילת הוא פגע במבנה בית ספר וגרם לו נזק, אך ללא נפגעים. המיליציה שיגרה גם כטב"ם נוסף אך הוא יורט.

בשעות הלילה של 10 בנובמבר, תקף צה"ל בסוריה מטרות של חזבאללה ושל צבא סוריה בתגובה לשיגור הכטב"ם לאילת ביום הקודם, והודיע כי "משטר אסד אחראי באופן מלא על כל פעולת טרור שמבוצעת משטח סוריה". בתקיפה נהרגו שבעה פעילי חזבאללה וארבעה חיילים מצבא סוריה. בשעות הצהריים שיגרו מחבלים טיל נ"ט משטח לבנון לעבר מוצב צה"ל שבמרחב מנרה. שלושה חיילים נפצעו באורח קשה. בתגובה תקפו כוחות צה"ל בארטילריה את מקור הירי. בשעות אחר הצהריים שלושה כלי טיס בלתי מאוישים מתאבדים חדרו לשטח מדינת ישראל מלבנון, לוחמי מערך ההגנה האווירית יירטו כלי אחד, שני כלי טיס נוספים נפלו במרחב הצפון אחד מהם פגע בשני חיילי צה"ל שאחד נפצע באורח קשה, והשני באורח בינוני.

במהלך ליל 11 בנובמבר זוהו שיגורים לעבר כלי טיס של צה"ל שפעל במרחב גבול לבנון, כטב"ם תקף את המשגר ממנו בוצע הירי. בשעות הבוקר זוהה שיגור לעבר מרחב מרגליות שנפל בשטח פתוח, בתגובה צה"ל תקף בארטילריה תשתיות צבאיות של ארגון הטרור חזבאללה. אחר הצהריים הופלה מטרה אווירית שזוהתה חוצה את הגבול לעבר שטח ישראל במרחב הקיבוץ כברי, ויורטו שתי מטרות חשודות נוספות באזור הגבול. טנק של צה"ל תקף חוליית מחבלים שניסתה לשגר טילי נ"ט לעבר שטח ישראל במרחב ערב אל-עראמשה, וזוהו גם שיגורי מרגמות ונ"ט לעבר מוצבי צה"ל במרחב הגבול. בשעה 19:15 הופעלו אזעקות ביישובים אבני איתן, אלי-עד ונוב בדרום רמת הגולן כתוצאה מ-3 שיגורים מסוריה שנפלו בשטחים פתוחים.

מ-12 בנובמבר, חזבאללה שינה את טקטיקת ירי טילי הנ"ט והחל לירות ממקומות שונים לאותה מטרה כדי להגדיל את סיכויי הפגיעה. בשעות הבוקר שיגרה חוליית מחבלי חזבאללה טיל נ"ט לעבר מרחב דוב"ב, וגרם למותו של עובד חברת החשמל תושב טבריה, ולפציעתם של 5 עובדים נוספים באורח קשה. צה"ל הגיב בתקיפת החוליה. לאורך היום בוצעו למעלה מ-15 שיגורים מלבנון לעבר אזורים שונים הצפון: גורנות הגליל, שתולה, קריית שמונה והסביבה, שלומי, ראש הנקרה והסביבה. בהמשך היום הורחב הירי לעכו, דרום הגליל המערבי ולקריית ביאליק. שלוחת חמאס לבנון לקחה אחריות על הירי. בלילה תקפו כוחות צה"ל שתי חוליות מחבלים שניסו לשגר טילי נ"ט לעבר שטח ישראל, ושתי חוליות מחבלים ששיגרו פצצות מרגמה במרחב מנרה ויראון. זוהו גם שיגורי פצצות מרגמה לעבר מרחב יקינטון. כתוצאה מהירי במנרה נפצעו 7 לוחמי צה"ל במצב קל.

במהלך ליל 13 בנובמבר, כוחות צה"ל תקפו חוליית מחבלים חמושה שזוהתה בשטח לבנון במרחב בירנית, זוהתה פגיעה במחבלים. בבוקר שוגרו מרגמות מלבנון לעבר אזור גורנות הגליל וערב אל-עראמשה, אך נפלו בשטחים פתוחים ללא נפגעים. מחבלים שיגרו טיל נ"ט לעבר מרחב נטועה, והוסיפו לירות לעבר מרחב נטועה - כתוצאה מהירי שני לוחמי צה"ל מגדוד 299, חטיבה 300 נפצעו באורח קשה, כמו כן בוצע ירי נ"ט לעבר מוצב צה"ל בשתולה. לקראת השעה 13:00 אירע בלבול נרחב בהתראות פיקוד העורף, בצפת חדר כלי טיס בלתי מאויש ובעכו זוהו מספר שיגורים. לאחר מכן דווח על שיגור טיל נ"ט לעבר מרחב ברעם.

ב-14 בנובמבר, בשעות הלילה זוהו מספר שיגורים לעבר מוצב צה"ל במרחב מלכיה, יורט רק טיל אחד - השאר נפלו בשטח פתוח. בשעות הבוקר יורטה מטרה חשודה סמוך לחופי עכו. במהלך הבוקר טנק של צה"ל תקף חוליית מחבלים שניסתה לשגר טילי נ"ט משטח לבנון למרחב יפתח, כמו כן במהלך היום, מחבלים שיגרו טילי נ"ט ופצצות מרגמה לעבר מוצבי צה"ל במרחב מרגליות, ערב אל-עראמשה ויפתח ולעבר מרחב שומרה ומתת. בנוסף זוהו שיגורים לעבר מרחב הר דב ומרגליות ומחבלים ירו מנשק קל לעבר מרחב משגב עם. בשעות הערב זוהו שני שיגורים כושלים משטח סוריה שלא חצו לשטח הארץ, כוחות צה"ל תקפו בירי ארטילרי את מקורות הירי. בשעות הצהריים של יום המחרת, זוהו מספר שיגורים לעבר שטח ישראל, מספר רקטות נפלו בשטחים פתוחים - לא היו נפגעים. צה"ל תקף בירי ארטילרי את מקורות הירי.

ב-16 בנובמבר, בשעות הבוקר כוחות צה"ל תקפו מחבל שהתקרב לגבול בשלומי. בשעות הצהריים זוהו מספר שיגורים לעבר אבן מנחם ושתולה, הופעלו אזעקות: מספר רקטות נפלו בשטחים פתוחים, בנוסף מחבלים ביצעו מספר שיגורים לעבר מרחב משגב עם ולעבר מוצבי צה"ל במרחב מטולה ויפתח, כמו כן מחבלים שיגרו טילי נ"ט לעבר מוצב צה"ל במרחב דוב"ב, בירנית וראש הנקרה והותקפה חוליית מחבלים שניסתה לשגר טילי נ"ט, בכל האירועים לא היו נפגעים. וצה"ל תקף בירי ארטילרי את מקורות הירי. כמו כן ארגון הטרור חזבאללה לקח אחריות על ירי של 6 טילי נ"ט מהבוקר, ללא נפגעים, ול-9 קבלות אחריות של פעולות טרור נגד ישראל בגבול לבנון מהבוקר. בנוסף חזבאללה הודיע על עוד שני מחבלים שנהרגו משירותיו, כך שמספר הרוגי חזבאללה עלה ל-76 הרוגים מתחילת המלחמה.

בליל 17 בנובמבר, צה"ל תקף בלבנון בתגובה לשיגור פצמ"רים למוצב תורמוס. בהמשך הלילה הודיע צבא סוריה שישראל תקפה בדמשק ומערכות ההגנה האווירית יירטו טילים ונגרם נזק, לפי האופוזיציה הסורית נתקפו מטרות של חזבאללה. בשעות הבוקר זוהו שיגורים לעבר המרחבים מנרה ומלכיה. בשעה 13:16 הופעלו אזעקות בערב אל-עראמשה ואדמית – זוהו מספר שיגורי פצצות מרגמה שנפלו בשטח פתוח, לא היו נפגעים בשני האירועים. צה"ל תקף את מקורות הירי. בשעות הצהריים זוהו מספר שיגורי טילי נ"ט לעבר מרחב שומרה, שתולה ומנרה – כתוצאה מהירי במנרה נפצעו 4 אנשים, בהם אחד במצב קשה. כמו כן כוחות צה"ל זיהו במרחב מטולה רחפן שחדר לשטח ישראל – הכוחות הפילו אותו, על פי החשד הוא נשא חומר נפץ. בנוסף זוהו שיגור מלבנון לעבר מוצב צה"ל במרחב הר דב שנפל בשטח פתוח – צה"ל תקף את המשגר.

ב-18 בנובמבר, בשעות הלילה צה"ל ירט טיל קרקע-אוויר ששוגר לעבר כלי טיס בלתי מאויש של צה"ל משטח לבנון, בתגובה מטוסי קרב השמידו מערכת טק"א מתקדמת. לקראת השעה 10:00 הופעלו אזעקות בסאסא ובשתולה – זוהו 25 שיגורים שנפלו בשטח פתוח, לא היו נפגעים. בתגובה צה"ל תקף מטרות חזבאללה. בשעה 13:00 הופעלו אזעקות בקריית שמונה ובמרגליות – זוהו 10 נפילות בשטחים פתוחים, צה"ל הגיב בירי ארטילרי. בשעות הערב לוחמי ההגנה האווירית יירטו מטרה אווירית חשודה בשטח לבנון ובנוסף זוהו מספר שיגורים לעבר מוצבי צה"ל בגבול לבנון. במסגרת פעילותו באזור, צה"ל השמיד במרחב הגבול מחסנים של אמצעי לחימה, מפקדות ובורות שיגור. בנוסף, צה"ל שרף באופן יזום את מרחבי הפעולה של אנשי חזבאללה – עצים ושיחים – מה שמונע מהם להסתתר או לנוע בחופשיות בסבך הטבעי, מה שאפיין את דרך פעולתו של הארגון. בדרך זו נחשפו לא רק הלוחמים של חזבאללה, אלא גם התשתיות הצבאיות שלו, שהוסוו בשנים האחרונות בחסות סבך השיחים והעצים.

למחרת, בשעה 8:30 הופעלה אזעקה בשלומי, זוהו כ-10 שיגורי פצצות מרגמה. מספר דקות לפני 10:30 הופעלה אזעקה על חדירת כלי טיס בברעם, אביבים ויראון, יורטה מטרה אווירית חשודה שחצתה מלבנון. כמספר דקות לאחר מכן הופעלה אזעקה שוב על חדירת כלי טיס עוין בדלתון, דוב"ב והסביבה – שוגרו מיירטים לעבר מספר מטרות אווירית חשודות שחצו משטח לבנון לעבר שטח הגליל העליון. בנוסף זוהו בשעות הבוקר מספר שיגורים לעבר מספר מרחבים שונים בגבול. בשעות הצהריים הופעלה אזעקה במרגליות וכפר גלעדי – זוהו שני שיגורים משטח לבנון שלא יורטו על פי מדיניות, לא היו נפגעים. בשעות הערב זוהו מספר שיגורים של פצצות מרגמה וטילי נ"ט לעבר מרחבים שונים בגבול הצפון שלא יורטו על פי מדיניות ושוגר מיירט לעבר מטרה חשודה במרחב דלתון.

ב-20 בנובמבר, בשעות הבוקר, זוהו מספר שיגורים משטח לבנון לעבר שטח מדינת ישראל במרחב ערב אל-עראמשה ובמרחב ברעם. אין נפגעים, בנוסף שוגרו 2 רקטות בורכאן לעבר מרחב בירנית – נגרם נזק כבד לבסיס. בנוסף, צה"ל תקף חוליית מחבלים שניסתה לשגר טילי נ"ט במרחב מרווחין וזוהו כ-25 שיגורים משטח לבנון לעבר שטח ישראל במספר מוקדים במרחב הגבול, לוחמי ההגנה האווירית יירטו מספר שיגורים והשאר נפלו בשטחים פתוחים, כמו כן, זוהו שלושה כלי טיס בלתי מאוישים שפגעו סמוך למוצב צה"ל, אין נפגעים. בשעות הערב זוהה שיגור לעבר מרחב משגב עם שנפל בשטח פתוח ושוגר מיירט לעבר מטרה חשודה. לא זוהתה חדירה של כלי טיס.

ב-21 בנובמבר, בשעה 7:20 הופעלה אזעקה על חדירת כלי טיס, האירוע הסתיים כשעה וחצי אחרי. בנוסף זוהו 3 שיגורי טילי נ"ט לעבר מרחב מטולה, לא היו נפגעים. כמספר שעות לאחר מכן מחבלים ירו פצצת מרגמה לעבר מוצב צה"ל במרחב גבול לבנון, לא היו נפגעים. בתגובה לאירועים, כלי טיס בלתי מאויש של צה"ל ביצע סיכול ממוקד בטנדר דרומית לצור והרג 4 מחבלים, אחד מהם הוא סגן מפקד הזרוע הצבאית של חמאס בלבנון כמו כן הותקפו תשתיות חזבאללה. אחרי השעה 16:00 הופעלה אזעקה בגליל העליון ובגליל מערבי, זוהו מספר שיגורים. אחרי השעה 18:00 הופעלו מספר אזעקות על חדירת כלי טיס עוין, יורטו מספר מטרות חשודות שחצו משטח לבנון לעבר הגליל המערבי. בשעה 23:37 הופעלה אזעקה על חדירת כלי טיס בחניתה, לוחמי ההגנה האווירית יירטו מטרה חשודה באמצעות "כיפת ברזל". בנוסף זוהו שיגורים לעבר מרחב שושן.

ב-22 בנובמבר, בשעות הצהריים הופעלו אזעקות במספר יישובים בגבול - זוהו מספר שיגורים שנפלו בשטחים פתוחים. בשעה 17:00 הופעלה אזעקה ביפתח ורמות נפתלי – זוהו מספר שיגורים. כמו כן כלי טיס בשילוב ירי ארטילרי תקפו חוליית מחבלים מארגון הטרור חזבאללה שביצעה ירי מלבנון לשטח ישראל סמוך למרחב חניתה, וכן הותקף מבנה צבאי אשר ממנו בוצע ירי למרחב מתת, בו פעלו כוחות צה"ל מוקדם יותר היום. בלילה דווח ש-5 פעילי חזבאללה נהרגו בתקיפה ישראלית בבית יאחון, בהם בנו של יו"ר סיעת חזבאללה בפרלמנט הלבנוני ומפקד בכיר בכוח רדואן.

בשעות הבוקר של 23 בנובמבר, זוהו כ-35 שיגורים מלבנון שחצו לעבר שטח ישראל, ככל הנראה בתגובה לתקיפות צה"ל יום לפני כן. בנוסף, מחבלים שיגרו מספר טילי נ"ט ופצצות מרגמה לעבר מספר מרחבים לאורך הגבול. 20 שיגורים נוספים נפלו בשטח לבנון. בעקבות השיגורים הללו כלי טיס של צה"ל תקפו מספר משגרים מהם בוצעו השיגורים ובנוסף, כוחות צה"ל תקפו באמצעי הלחימה "עוקץ פלדה" משגר נוסף ממנו בוצע הירי, ובוצע ירי ארטילרי. כמו כן חזבאללה הודיע שמספר אנשיו שנהרגו במהלך מלחמת חרבות ברזל עלה ל-86 הרוגים. ההערכות הן שמספר הוא גבוה אף יותר.

ב-24 בנובמבר, בשעה 7:00 בבוקר, נכנסה לתוקפה הפוגה בלחימה במסגרת עסקת שחרור החטופים ישראל–חמאס. חזבאללה הודיע כי הפסקת האש תקפה גם לגבי הלחימה בינו לבין לישראל. למחרת, צה"ל הפיל בשעות הבוקר טיל קרקע-אוויר ששוגר מלבנון לעבר כלי טיס מאויש מרחוק צה"לי שלא חדר לשטח ישראל. בתגובה לשיגור, מטוסי קרב של חיל האוויר תקפו תשתית טרור של ארגון הטרור חזבאללה. בשעה 12:47 הופעלה אזעקה באילון, יערה ועבדון – שוגר מיירט לעבר מטרה אווירית חשודה, התרעה על ירי רקטות וטילים הופעלה בעקבות שיגור המיירט. בשעות הבוקר של 30 בנובמבר, הופעלה התרעה ביישובים דוב"ב, מתת וסאסא. לוחמי מערך ההגנה האווירית יירטו מטרה אווירית חשודה.

=== דצמבר 2023 ===
בשעות הצהריים של 1 בדצמבר לוחמי ההגנה האווירית יירטו בהצלחה מטרה אווירית חשודה שחצתה מלבנון לשטח מדינת ישראל. התרעות על ירי רקטות וטילים הופעלו בעקבות היירוט. בשעות אחר הצהריים בוצע ירי לעבר מוצב צה"ל שבמרחב שלומי. חזבאללה נטל אחריות לראשונה מאז הסתיימה ההפוגה. כמו כן, בוצע ירי נ"ט לעבר מנרה והופעלו אזעקות בקריית שמונה ומרגליות. בתגובה תקף צה"ל באמצעות מטוסי קרב, מסוקי קרב וירי ארטילרי תשתיות טרור של חזבאללה בשטח לבנון. בנוסף כלי טיס של צה"ל תקף חוליית ירי במרחב מלכיה שניסתה לבצע ירי לעבר שטח ישראל. בשעה 23:14 הופעלה אזעקה בדישון זוהו מספר שיגורים משטח לבנון לשטח ישראל, לא שוגרו מיירטים על פי מדיניות. בתגובה, כלי ארטילריה של צה"ל תקפו את המרחב ממנו בוצע הירי, וכלי טיס של חיל האוויר תקף את החוליה שביצעה את הירי. חזבאללה הודיע על עוד שני הרוגים מקרב פעיליו. סך הכל מספר ההרוגים הרשמי של חזבאללה מתחילת מלחמת חרבות ברזל עומד על 88.

ב-2 בדצמבר, בשעות הבוקר חזבאללה נטל אחריות על ירי רקטות לעבר עמדות ארטילריה של צה"ל בגבול לבנון. נטילת אחריות ראשונה שלו ליום זה. זוהו שני שיגורים לעבר מרחב שומרה. צה"ל תקף בתגובה את מקור הירי וביצע ירי ארטילרי לעבר מספר מרחבים בשטח לבנון. בנוסף זוהו מספר שיגורים לעבר מספר מוצבי צה"ל לאורך הגבול. כמו כן חזבאללה גם הודיע על ההרוג ה-89 שלו מקרב פעיליו באופן רשמי מאז תחילת מלחמת חרבות ברזל. חזבאללה ביום זה נטל אחריות בסך הכל על 11 פעולות בגבול.

בשעות הלילה של 3 בדצמבר, מחבלים שיגרו טיל נ"ט שנפל בשטח פתוח במרחב יפתח. אין נפגעים. צה"ל תקף בירי ארטילרי מספר מרחבים שבשטח לבנון. בשעות הבוקר זוהה שיגור אחד משטח סוריה לעבר שטח ישראל, שלא יורט על פי מדיניות. כוחות צה"ל בתגובה תקפו בירי ארטילרי את מקורות הירי. בשעות הצהריים שיגר חזבאללה טיל נ"ט על כלי רכב בבית הלל ופצע 11 חיילים ואזרחים. כמו כן, זוהו מספר שיגורים במרחב הר דב. חלקם נפלו בשטח לבנון. בשעות הצהריים זוהו מספר שיגורים לעבר ישראל. בשעה 20:00 הופעלה אזעקה במושב קשת, זוהה שיגור אחד משטח סוריה שנפל בשטח פתוח - כוחות צה"ל תקפו את מקור הירי. בנוסף, מטוס קרב של חיל האוויר יירט בהצלחה כלי טיס עוין שהיה בדרכו לשטח ישראל ממרחב לבנון.

במהלך ליל 4 בדצמבר, זוהו מספר שיגורים של פצצות מרגמה משטח לבנון לעבר מוצב צה"ל במרחב שתולה. כתוצאה מכך, שלושה חיילי צה"ל נפצעו באורח קל מרסיסים. בשעות הבוקר זוהו מספר שיגורי מרגמה משטח לבנון לעבר מוצב צה"ל במרחב יפתח. בשעות הצהריים זוהו מספר שיגורים משטח לבנון לעבר מרחב הר דב שנפלו בשטחים פתוחים ושיגור נוסף לעבר מרחב משגב עם. בנוסף, זוהו מספר שיגורים משטח לבנון לעבר מרחב תל חי וקריית שמונה ולעבר מוצב צה"ל במרחב שתולה. בתגובה, צה"ל ביצע ירי ארטילרי לעבר מספר מרחבים בגבול והותקף מחסן אמצעי לחימה של ארגון הטרור חזבאללה במרחב ערב אל-עראמשה.

בשעות הלילה של 5 בדצמבר מטוסי קרב של חיל האוויר תקפו עמדות שיגור, תשתיות טרור ומבנה צבאי של ארגון הטרור חזבאללה בשטח לבנון בתגובה לשיגורים שהתבצעו לעבר שטח ישראל ביום ב'. כמו כן התבצע שיגור לעבר מרחב זרעית, צה"ל תקף את מקורות הירי שבשטח לבנון, ובנוסף תקף בירי ארטילרי מספר מרחבים בלבנון להסרת איום. בשעות הבוקר כלי טיס עוין שחצה משטח לבנון אותר במרחב מושב מרגליות, אין נפגעים, כוחות צה"ל הוקפצו למקום וזיכו את הכלי. בין היתר מטוסי קרב של חיל האוויר תקפו שורת מטרות נוספות של ארגון הטרור חזבאללה שבשטח לבנון. בין המטרות שנתקפו, תשתיות טרור, עמדות ואתרים צבאיים בהן אוחסנו אמל"ח רבים ומהם פעלו מחבלי חזבאללה. כמו כן גם זוהו מספר שיגורים שחצו משטח לבנון לעבר מרחבים שונים בצפון הארץ והם נפלו בסופו של דבר בשטחים פתוחים. חזבאללה ביום זה נטל אחריות על 7 אירועים בגבול.

למחרת, בשעות הבוקר זוהו מספר שיגורים שטח לבנון לעבר מוצב צבאי סמוך לערב אל-עראמשה ולעבר מוצב במרחב הר החרמון. צה"ל תקף באש את מקורות הירי. החל משעה 16:00 הופעלו אזעקות במספר יישובים בגבול, זוהו מספר שיגורים.

ב-7 בדצמבר, בשעת בוקר נשמעה אזעקת צבע אדום ביישוב מרגליות זוהו 6 נפילות כולם בשטחים פתוחים. בשעות הצהריים חזבאללה שיגר טיל נ"ט לעבר אזור מתת, כתוצאה מכך חקלאי אחד נפצע קשה זמן קצר אחר כך נקבע מותו, אייל אוזן. בנוסף, זוהו מספר שיגורים נוספים משטח לבנון לעבר שטח ישראל. מטוסי קרב של חיל האוויר תשתית טרור ומפקדה מבצעית של ארגון הטרור חזבאללה בשטח לבנון בתגובה לשיגורים לעבר שטח מדינת ישראל במהלך היום. בשעה 19:56 הופעלה אזעקה בבוקעאתא, שוגרו מספר רקטות מסוריה, אותרו מספר נפילות בשטחים פתוחים. כשעה לאחר מכן דווח בתחנת רדיו המזוהה עם משטר אסד: פיצוצים בדרום-מערב דמשק ובקוניטרה, ככל הנראה כתוצאה מתקיפה ישראלית. בשעה 20:00 הופעלה אזעקה בזרעית - כתוצאה נפצע אזרח, טרם ידוע על מצבו. מספר ההרוגים של חזבאללה עלה ל-93 כמו כן ביום הזה, ארגון הטרור לקח אחריות על 12 פעולות נגד ישראל. בין היתר הזרוע הצבאית של הג'יהאד האסלאמי הודיע על עוד שני הרוגים בקרב כוחותיו סך הכל 8 הרוגים לארגון זה מתחילת המלחמה.

ב-8 בדצמבר, לוחמי ההגנה האווירית יירטו בהצלחה מטרה אווירית חשודה שחצתה מלבנון לשטח מדינת ישראל בשעות אחר הצהריים. התרעה על ירי רקטות וטילים הופעלה בעקבות שברי יירוט. בנוסף זוהו מספר שיגורים משטח לבנון לעבר מספר מוצבי צה"ל במרחב הגבול. בשעות הערב, בוצע ירי משטח לבנון לעבר מוצב צה"ל במרחב מתת. בשעה 18:15, לראשונה מתחילת המלחמה הופעלו אזעקות במעלות-תרשיחא והסביבה, זוהו מספר שיגורים. בתגובה לשיגור רקטות מסוריה, ביצע צה"ל סיכול ממוקד ברכב בקוניטרה בו נהרגו 4 מחבלים: בכיר במיליציה הסורית "המשמר הלאומי המערבי" ו-3 פעילי חזבאללה. בין ההרוגים, על פי חזבאללה: חסן עלי דקדוק, בנו של הבכיר בחזבאללה עלי מוסא דקדוק. האב אחראי על יחידת "תיק הגולן" של הארגון. מספר ההרוגים של חזבאללה עלה ל-97, אך על פי הערכות המספר גבוה יותר.

ב-9 דצמבר, במהלך הלילה הופעלה אזעקה במלכיה, זוהו מספר שיגורים. בשעה 12:03 הופעלה אזעקה במשגב עם, זוהו מספר שיגורים. בשעות הצהריים זוהו מספר שיגורים משטח לבנון לעבר מספר מרחבים בצפון הארץ, אין נפגעים. בנוסף, כוחות צה"ל ביצעו ירי טנקים להסרת איום במרחב מטולה. בתגובה, צה"ל תקף מטרות בדרום לבנון. בין המטרות שנתקפו, מספר עמדות צבאיות מהן בוצעו שיגורים לשטח הארץ, אתרים צבאיים בהם פעלו מחבלי הארגון ותשתיות טרור נוספות. כמו כן, ארגון הטרור חזבאללה הודיע כי מפעיליו נהרגו 98 מחבלים. למחרת, בשעה 10:00 הופעלה התראה על חדירת כלי טיס באזור הגליל המערבי: זוהו כלי טיס עוינים שחצו מלבנון לשטח ישראל, לוחמי ההגנה האווירית יירטו שתי מטרות בהצלחה. שני לוחמי צה"ל נפצעו באורח בינוני ומספר נוספים נפצעו באורח קל כתוצאה מרסיסים ושאיפת עשן. הלוחמים פונו לקבלת טיפול רפואי.

ב-11 בדצמבר, בשעה 7:15 הופעלו התראות צבע אדום בכפר ורדים ובמעלות תרשיחא: זוהו 8 שיגורים, 6 מהם יורטו על ידי כיפת ברזל. חזבאללה הודיע על עוד שני הרוגים ובסך הכל על 100 הרוגים מכוחותיו מאז תחילת הלחימה.

ב-12 בדצמבר, באזור השעה 11:30 הופעלו מספר התראות על חדירת כלי טיס באזור הגליל העליון האירוע הסתיים ללא פגיעות. כמו כן הופעלה התרעת צבע אדום בעכו עקב שיגור מיירט בגלל זיהוי שווא. באזור השעה 15:00 הופעלה התרעת צבע אדום במרחב ברעם זוהו מספר שיגורי מרגמה ונ"ט צה"ל תקף את מקור הירי. בשעות הערב המאוחרות תקף צה"ל שורת יעדים בלבנון ובסוריה: כלי טיס וטנקים תקפו מספר תשתיות צבאיות ועמדה צבאית של צבא סוריה שבשטח סוריה. בנוסף לכך מטוס קרב של חיל האוויר תקף תשתית צבאית של ארגון הטרור חזבאללה ועמדת משגר בשטח לבנון. באותו יום, חזבאללה נטל אחריות סה"כ על 8 פעולות נגד ישראל בגבול ישראל–לבנון: 2 פעולות בגזרה המזרחית ו-6 פעולות בגזרה המערבית.

ב-13 בדצמבר, חזבאללה הודיע על כך שמספר ההרוגים שלו עלה ל-103 מקרב פעיליו מאז תחילת מלחמת חרבות ברזל. בשעה 14:05 נשמעה אזעקת צבע אדום בראש הנקרה זוהה שיגור ללא נפגעים. בשעה 16:00 ארבעה טילים נפלו באזור קריית שמונה ללא אזעקה. למחרת, בשעות הבוקר צה"ל תקף שורת מטרות של ארגון הטרור חזבאללה בדרום לבנון: מטוסי קרב של חיל האוויר תקפו תשתיות צבאיות ומבנים צבאיים של חזבאללה שבשטח לבנון. בנוסף לכך, זוהה שיגור אחד מלבנון לעבר שומרה. חזבאללה הודיע על ההרוג ה-104 שלו מאז תחילת מלחמת חרבות ברזל. קצת אחרי השעה 14:00 נורה מטח רקטות לעבר אזור קריית שמונה ורכס רמים. אחת מהן נפלה על כביש ראשי.

ב-15 בדצמבר, בשעות הצהריים נשמעו מספר אזעקות בגליל המערבי ובקריית שמונה חזבאללה טען ששיגר מספר טילי בורכאן. נורו לעבר ישראל 13 רקטות מתוכן 8 יורטו על ידי כיפת ברזל והשאר נפלו בשטחים פתוחים. לאחר מכן צה"ל תקף בתגובה באמצעות מטוס קרב וכלי טיס של חיל האוויר שתקפו והשמידו מספר מטרות של ארגון הטרור חזבאללה בשטח לבנון, בין המטרות שהושמדו, עמדת שיגור ועמדה צבאית אשר ממנה בוצעו השיגורים הללו לעבר שטח ישראל. בין היתר חזבאללה הודיע שמספר ההרוגים שלו עלה ל-107 סך הכול מאז פרוץ מלחמת חרבות ברזל. בנוסף המפלגה הסורית הסוציאלית-לאומית הודיעה שפעיל שלה נהרג בתקיפה בכפר יארין שבלבנון. חזבאללה ביום זה נטל אחריות על 7 פעולות: 2 מהן בגזרה המזרחית ו-5 מהן בגזרה המערבית.

ב-16 בדצמבר, בשעה 11:03 ו-11:05 הופעלו התרעות באזור קו העימות עקב חשש לחדירת כלי טיס עוין. ככל הנראה שני כלי טיס חדרו משטח לבנון, אחד יורט והשני נפל בסופו של דבר במושב מרגליות (לא הופעלה שם התרעה). כתוצאה מנפילת כטב"ם נפץ של חזבאללה במרחב מרגליות נהרג רס"ב (מיל') יחזקאל עזריה, לוחם שריון מגדוד 129 של חטיבה 8. בנוסף, באירוע זה נפצעו גם שני לוחמי מילואים בגדס"ר 6609, חטיבת אלכסנדרוני, באורח קשה וקל. בסביבות השעה 16:00 אחר הצהריים בוצעו מספר שיגורים לעבר מרחב קריית שמונה והסביבה. לא היו נפגעים. בתגובה לכך צה"ל החל בגל תקיפות בדרום לבנון, תקף שורת יעדים של ארגון הטרור חזבאללה בהם: מבנים צבאיים, עמדות שיגור ותשתיות טרור. חזבאללה הודיע על ההרוג ה-108 שלו במספר מאז תחילת מלחמת חרבות ברזל. למחרת, חזבאללה הודיע שמספר ההרוגים שלו מאז תחילת מלחמת חרבות ברזל עלה ל-111. חזבאללה נטל אחריות על 10 פעולות בגבול ישראל–לבנון.

ב-20 בדצמבר, צה"ל יזם מספר תקיפות של תשתיות ומפקדות טרור השייכות לחזבאללה בדרום לבנון. צהל תקף הכוחות מתחם צבאי של חזבאללה במחוז ג'זין, מצפון לנהר הליטני, במהלך הלילה. כשעה לאחר מכן, בחצות, ירה חזבאללה לעבר קריית שמונה וגם טען לירי לעבר בסיס בירנית של צה"ל. למחרת, חזבאללה ביום זה נטל אחריות על 8 פעולות נגד ישראל, בגבול ישראל–לבנון. בנוסף, חזבאללה הודיע גם על כך שמספר ההרוגים שלו עלה לכ-119, מאז פרוץ מלחמת חרבות ברזל. באותו יום דיווח אתר חדשות 0404 על ניסיון לתקוף את אסדת הגז "כריש" באמצעות כטב"ם מתאבד, שיורט על ידי "כיפת ברזל" הימית - כיפת מגן המותקנת על סטי"ל סער 6.

בשעות הבוקר והצהריים של 22 בדצמבר, בוצעו עשרות שיגורים של רקטות, פצמ"רים ושל ירי נ"ט לאורך כל קו העימות. בנוסף, חזבאללה הודיע על עוד שני פעילים שלו שנהרגו, מה שמעלה את מספר ההרוגים שלו לכ-121 מאז פרוץ מלחמת חרבות ברזל. חזבאללה ביום זה נטל אחריות על 6 פעולות בגבול ישראל–לבנון. כתוצאה משיגורי חזבאללה אל עבר מרחב שתולה, נהרג במהלך פעילות מבצעית [https://www.idf.il/נופלים/חללי-המלחמה/עמית-הוד-זיו/ סמל עמית הוד זיו] לוחם שריון מגדוד 71 של חטיבה 188. כמו כן, באותו אירוע נפצע לוחם שריון של הגדוד באורח קשה. למחרת, חזבאללה הודיע על כך ששניים פעיליו נהרגו, מה שהעלה את מספר ההרוגים לכ-123 מאז פרוץ מלחמת חרבות ברזל. במהלך הבוקר דווח בתקשורת הלבנונית על שלוש תקיפות ישראליות באזור אל-חרדלי שמדרום לנהר הליטני. לאורך כל 23 בדצמבר, תקף חיל האוויר יחד עם אש ארטילריה יעדי חזבאללה בכפר כילא וכפר יארון. בין מטרות חזבאללה שהותקפו כמה תשתיות מבצעיות, תשתיות טרור ומתחם צבאי. חזבאללה נטל אחריות על לפחות 4 פעולות בגבול ישראל–לבנון.

ב-25 בדצמבר דווח על תקיפה ישראלית באזור דמשק של מחסני נשק איראניים בה נהרג בסיכול ממוקד סייד רזי מוסאווי, יועץ צבאי בכיר במשמרות המהפכה האסלאמית בדרגת מייג'ור גנרל, אשר היה אחראי על הקשר בין כוח קודס לצבא סוריה.

ב-26 בדצמבר ירה חזבאללה טיל נ"ט לעבר כנסייה באזור שומרה ופצע אזרח ותשעה חיילים. בנוסף נורה טיל נ"ט לעבר מושב דוב"ב. במקביל, שוגרו רקטות לעבר הר דב. בתגובה תקף צה"ל תשתיות טרור של חזבאללה וביניהם גם את המבנה ממנו בוצע הירי לכנסייה.

ב-28 בדצמבר, פורסם כי חזבאללה העביר חלק מכוחות העילית שלו לחלק הצפוני של דרום לבנון. במקביל, הוא החל לבנות קו התקפה מתוך כפרים לבנונים, והשתמש בהם כמגן אנושי. עמדות ירי הוקמו בין היתר בכפרים יארון, מארון א-ראס, בלידא, כפר כילא, אל-עודייסה, עייתא א-שעב, מרווחין, טייר חרפא, וא-נאקורה. מהם נורו טילי נ"ט בעלי טווח של 5 קילומטר. נמשכו הירי הרקטי וחדירות הכטב"מים לשטחי ישראל, באותם הצוהריים יורט כטב"ם מעל הקריות ששוגר מלבנון. מאוחר יותר מיליציות שיעיות ששהו בעיראק נטלו אחריות על שיגור כלי הטיס. צה"ל המשיך לתקוף במספר מרחבים בשטח לבנון. הותקפו גם מקורות הירי הרקטי. פיקוד הצפון פתח במתכונת חדשה של פעולה נגד חזבאללה, שבמסגרת מתבצעות בו זמנית התקפות משולבות נגד הארגון במוקדי טרור. בסוריה האשימו את ישראל בתקיפה בשדה תעופה בדמשק ובאזור א-סווידא. לדבריהם, התקיפה התרחשה פחות מיממה אחרי חידוש הטיסות מהשדה בדמשק, שהופסקו עקב תקיפה בסוף נובמבר.

ב-29 בדצמבר, נורו מספר עשרות רקטות לגליל המערבי ונורו גם מספר כטב"מים לעמק החולה, בערב שוגרו 2 רקטות משטח סוריה לצפון רמת הגולן ונשמעו התרעות ביישובים מג'דל שמס, נמרוד ומסעדה. רקטה אחת יורטה ואחת נפלה בשטח פתוח. דווח ש-11 בכירים במשמרות המהפכה האסלאמית נהרגו בתקיפה שיוחסה לישראל בדמשק. למחרת, חזבאללה הודיע על 4 הרוגים נוספים בקרב פעיליו, מה שמעלה את מספר ההרוגים שלו לכ-133 מאז פרוץ מלחמת חרבות ברזל. הם נפגעו במתקפה באל-בוכמאל - ציר הברחות הנשק מאיראן לסוריה ומשם ללבנון. התקיפות יוחסו בתקשורת הערבית לארצות הברית אך היו הערכות שזו הייתה תקיפה ישראלית. נפגעו גם פעילים במיליציות פרו-איראניות. בלבנון דווח על כמה תקיפות של צה"ל, ובצהריים הופעלה בצפון ישראל התרעה מחשש לחדירת כלי טיס. מאוחר יותר, נורו רקטות למרגליות וקריית שמונה. בסוריה, טענו כי ישראל תקפה בשדה התעופה הבין-לאומי חלב. התקיפה בסוריה כוונה למחסנים של כוח קודס האיראני ששימשו לאחסון נשק המועבר דרך היבשה.

בשעה 11:30 של 31 בדצמבר, היום האחרון של שנת 2023, נשמעה אזעקה במושב זרעית עקב ירי רקטי מדרום לבנון. בשעות הערב נשמעו אזעקות במושב קשת ומיד לאחר מכן בקצרין עקב חדירת של מספר כלי טיס בלתי מאוישים מסוריה. כטב"מ אחד נפל בדרום הגולן וכמה כטב"מים נוספים יורטו. גדודי חזבאללה בעיראק לקחו אחריות על הכטב"מים.

=== ינואר 2024 ===
ב-1 בינואר, שעה 11 נשמעו אזעקות במושבים עבדון וגורן עקב ירי רקטי מלבנון. לקראת השעה 12 הופעלו אזעקות ביישובים במזרח הגליל העליון עקב חשש מחדירת כלי טיס עוין. בשעות האחר צהריים בוצע ירי רקטי לעבר מטולה. לאחר מכן בוצע ירי נוסף ירי נוסף אל עבר הגליל המערבי. ב-4 נשמעו אזעקות נוספות בגליל העליון עקב חדירת כלי טיס עוין. מאוחר יותר בוצע גם ירי לעבר קריית שמונה. בשעות הערב בוצע ירי רקטות מסוריה אל עבר דרום רמת הגולן.

למחרת, עם עלות השחר חיל האוויר תקף גדוד ארטילריה של הצבא הסורי, באזור העיירה כנאכר, דרומית מערבית לבירה דמשק. בנוסף החל צה"ל לתקוף יעדי חזבאללה במארון א-ראס, דרום לבנון בעזרת ארטלריה. בצהריים מטוסי קרב וכטמ"מים של חיל האוויר תקפו תשתיות טרור בהן פעלו מחבלי ארגון הטרור חזבאללה במרחב הכפר יארין שבשטח דרום לבנון. כלי תקשורת בלבנון ובעקבותם כלי תקשורת בישראל ובעולם דיווחו כי בשעות הערב תקף כלי טיס בלתי מאויש את משרדי חמאס בדאחייה בביירות בירת לבנון והתנקש בבכיר חמאס וסגן ראש הלשכה המדינית סאלח אל-עארורי ושניים מעוזריו. בכלי התקשורת הממלכתיים בלבנון דיווחו על שישה הרוגים סך הכול. ביניהם היה סמיר פנדי, למעשה המפקד בלבנון של גדודי עז א-דין אל-קסאם ולפי המרכז ללוחמה בטרור היה גם איש הקשר של חמאס עם החות'ים בתימן.

ב-3 בינואר, חזבאללה קיבל אחריות על 11 פעולות טרור נגד ישראל, בגבול ישראל-לבנון. כמו כן, חזבאללה הודיע שמספר הרוגים שלו מקרב פעיליו עלה ל-147. למחרת, חזבאללה ביום זה נטל אחריות על 7 פעולות כנגד ישראל. עד אז, הצליח צה"ל להרוס כמעט את כל המוצבים הקדמיים של כוח רדואן שישב בצמוד לגבול ישראל–לבנון. כמו כן פגע צה"ל בשיטתיות באש מהאוויר ומהקרקע בחוליות הנ"ט ושיגור הטילים והמרגמות של חזבאללה הפזורות בדרום לבנון. בעקבות כך נאלץ חזבאללה להרחיק את כוח רדואן למרחק של חמישה־שישה קילומטרים מהגבול, אבל הוא היה עדיין בטווח שסיכן את יישובי הגליל העליון ואת מוצבי צה"ל שהיו על הגבול. וב-5 בינואר, חזבאללה נטל אחריות על 10 מקרים בגבול הצפון ובהם שלח רקטות לקריית שמונה.

ב-4 בינואר נהרג חוסין יזבכ מפקד גזרת נאקורה בחזבאללה בסיכול ממוקד ביחד עם עוד 3 פעילי חזבאללה.

בבוקר 6 בינואר, יום שבת, ירו מחבלי חזבאללה כ־62 רקטות (כ-40 מהם חדרו לשטח ישראל) וטילי נ"ט מדגם קורנט-EM לעבר הר מירון, וגרמו נזק לבסיס צבאי של יחידה הבקרה האווירית. בנוסף היו מספר מקרים של חדירות כלי טיס עוינים. אזעקות הופעלו באזורים נרחבים בצפון.

ב-8 בינואר נהרג ויסאם א-טוויל, מפקד כוח רדואן של חזבאללה, בסיכול ממוקד בדרום לבנון. באותו היום נהרג חסן עכאשה, שהיה אחראי לשיגורי הרקטות של ארגון הטרור חמאס משטח סוריה לעבר ישראל בשבועות שקדמו לחיסול בסיכול ממוקד בסוריה.

ב-9 בינואר נהרג עלי חסין ברג'י, מפקד אזור דרום לבנון ביחידה האווירית של חזבאללה בסיכול ממוקד שביצע כלי טיס של חיל האוויר. בנוסף, סוכלה גם חוליית שיגור מהיחידה האווירית בחזבאללה שהייתה בדרכה לשגר כטב"מי נפץ לעבר בישראל. באותו היום פגע כטב"מ מתאבד של חזבאללה בבסיס פיקוד הצפון שגרם נזק קל לבסיס.

ב-14 בינואר כוח צה"ל שביצע פטרול במרחב הר דב נתקל עם חוליית מחבלים שחצו משטח לבנון לעבר שטח מדינת ישראל. הכוח חתר למגע ובמהלך חילופי האש הרג ארבעה מחבלים, במהלך הקרב צה"ל ביצע ירי ארטילרי ומרגמות למרחב. ארגון 'גדודי העוז האסלמיים' לקחו אחריות על ניסיון החדירה, והודיע שנהרגו במהלך הפעילות 3 מחבלים, בעוד שניים הצליחו לשוב ללבנון. באותו היום נרצחו אם ובנה אזרחים ישראלים מפגיעת טיל נ"ט ששיגר ארגון הטרור חזבאללה, וחדר לביתם במושב יובל.

ב-15 בינואר לוחמי מילואים מגדוד 5030 בחטיבה 228 קיימו תרגיל שבמסגרתו דימו התקפה בלבנון. תרגילים רבים של הגדודים השונים התבצעו בהמשך החודש. למחרת, מטוסי קרב של חיל האוויר וכוחות ארטילריה תקפו יחד עשרות מבנים צבאיים ותשתיות אמל"ח של חזבאללה במרחב ואדי סלוקי.

ב-20 בינואר דווח על שורת תקיפות של ישראל בסוריה ולבנון כנגד יעדים של משמרות המהפכה וחזבאללה, בין ההורגים סאדק אומידזאדה ראש יחידית המודיעין של כוח קודס בסוריה. בנוסף נהרגו חמישה יועצים בכירים נוספים. למחרת ערוץ סקיי ניוז בערבית דיווח ממקורותיו כי פאדי סלימאן, מפקד שטח בכיר שאחראי על הגזרה המרכזית בחזבאללה, ניצל מתקיפה ישראלית בכפרא שבדרום לבנון. השומר ראש שלו נהרג באותה התקיפה.<ref></ref>

ב-22 בינואר, לקראת הערב, מטוסי קרב של חיל האוויר תקפו במרחב מארון א-ראס מבנה צבאי שבו שהו מחבלי חזבאללה. בתוך חצי שעה, הותקפו במקביל ארבעה מרחבים שונים מטייבה ועד מרווחין – לאורך הגבול ממטולה ועד זרעית. הותקפו שלוש עמדות תצפית ומבנה צבאי של ארגון הטרור חזבאללה במרחבים מרווחין, שיחין, טייבה וטיר חרפא שבדרום לבנון.

ב-25 בינואר בסביבות השעה 10:30 שני כטב"מים של חזבאללה התרסקו בשטח פתוח בעמק החולה, ללא נפגעים. בתגובה צה"ל תקף מספר מטרות בדרום לבנון.

=== פברואר 2024 ===
ב-8 בפברואר 2024 נפצעו 3 חיילים באורח קל עד בינוני בקריית שמונה ובירנית כתוצאה מירי טיל נ"ט לעבר מרחבים אלו. לאחר מספר שעות ביצע כטב"ם של צה"ל סיכול ממוקד בנבטיה בו נהרג עבאס א-דבס, מפקד גזרה בחזבאללה שהיה מעורב בבניית מערך הנ"מ בגזרה ופיקד על שיגור טיל הנ"ט על קריית שמונה. מאוחר יותר, מטח כבד של כ-30 רקטות מדרום לבנון נורה לעבר הגליל העליון. צה"ל הגיב בירי ארטילרי לעבר מקורות השיגורים. ביום זה חזבאללה נטל אחריות על כ-9 פעולות.

בבוקר 9 בפברואר יורטה מעל המרחב הימי של חיפה מטרה אווירת חשודה, ככל הנראה כטב"ם שהיה בדרכו לעבר יעד רגיש במפרץ חיפה. מאוחר יותר, נורה מטח של כ-40 רקטות לבסיס בצפון רמת הגולן. צה"ל מסר כי השמיד את אחד המשגרים שמהם בוצע הירי. ביום זה חזבאללה נטל אחריות על כ-8 פעולות.

בצהרי 10 בפברואר בוצע סיכול ממוקד בכלי רכב צפונית לצידון, עשרות קילומטרים מהגבול עם ישראל. בתקיפה נהרגו 3–4 מחבלים, מתוכם אחד לפחות הוא פעיל בארגון הטרור חזבאללה. יעד החיסול היה בכיר חמאס בלבנון ששמו באסל א-סלאח.

ב-13 בפברואר ירה חזבאללה טיל נ"ט לעבר קריית שמונה. לטענת הארגון, הירי כוון לעבר תחנת המשטרה שבעיר. בעקבות ירי זה נפצעו שני אנשים באורח בינוני וקשה, אם ובנה.

בבוקר 14 בפברואר ירה חזבאללה רקטות לעבר צפת והסביבה. הירי כוון בין היתר לעבר בסיס צה"ל באזור. כתוצאה מירי זה נהרגה חיילת צה"ל. באירוע נפצעו שמונה חיילים נוספים, בהם חייל שבמילואים באגף התקשוב באורח קשה. באותו לילה ביצע צה"ל בתגובה גל תקיפות אוויריות נרחב בלבנון. באחת התקיפות נהרג בסיכול ממוקד עלי מוחמד אלדבס, מפקד בכיר בכוח רדואן, וסגנו.

בערב 15 בפברואר שיגר חזבאללה מטחים רבים לעבר קריית שמונה, לפחות 25 רקטות וטילים, ונגרם נזק רב לבתים בעיר. במרגליות נפגע לול ובו 9,000 עופות. במהלך היום תקף צה"ל מטרות חזבאללה בדרום לבנון.

ב-22 בפברואר ביצע צה"ל סיכול ממוקד בדרום לבנון נגד פעילי חזבאללה. בסיכול נהרגו 3–4 מחבלים, אחד מהם הוא חסן "ג'עפר" סאלח, מומחה טילים בכיר בחזבאללה.

בערב 23 בפברואר מת מפצעיו מפקד מרחב מארון א-ראס בחזבאללה מוחמד עבד עלוויה, כתוצאה מתקיפה ממוקדת שהתבצעה באזור בינת ג'בייל שבדרום לבנון, כשבוע וחצי קודם לכן.

ביום זה חזבאללה נטל אחריות על כ-5 פעולות בגבול ישראל–לבנון.

ב-26 בפברואר הצליח חזבאללה להפיל כטב"ם זיק באמצעות טיל קרקע-אוויר. בתגובה צה"ל תקף לראשונה מטרות בעומק לבנון בהם באזור בעלבכ. באותו היום נהרג בסיכול ממוקד אחראי גזרת חג'יר בחזבאללה, חסן חסין סלאמי.

ב-29 בפברואר חזבאללה שיגר כלי טיס בלתי מאויש לאזור חיפה (המרחק הגדול ביותר שחזבאללה שיגר אליו מתחילת המלחמה). הכטב"ם הופל על ידי צה"ל.

=== מרץ 2024 ===
בבוקר 2 במרץ הותקפה חוליה בת שלושה אנשים בעיירה א-נאקורה שבדרום לבנון המשתייכת לדיוויזיית האימאם חוסיין, מילצייה פרו-איראנית שנלחמת לצד חזבאללה.

ב-4 במרץ ביצע חזבאללה ירי נ"ט לעבר מטע באזור מושב מרגליות שכתוצאה ממנו נהרג עובד זר מהודו ונפצעו 7 נוספים, שמתוכם כשניים באורח קשה.
מאוחר יותר בשעות אחר הצהריים, הותקף מרכז בריאות של "הרשות הבריאות האסלאמית" הקשורה לארגון חזבאללה. כתוצאה מתקיפה זו נהרגו שלושה בני אדם מהרשות הזו.

ב-7 במרץ פרסם העיתון הלבנוני תומך חזבאללה אל-אח'באר שישראל הציבה אולטימטום להסדר מדיני עם לבנון עד 15 במרץ, שאחריו היא צפויה לפלוש ללבנון. היה זה דיווח כזב.

ב-10 במרץ שיגר חזבאללה מטח של 20 רקטות לעבר הצפון ובתגובה צה"ל תקף מטרות בבעלבכ. ב-12 במרץ בבוקר שיגר חזבאללה מטח של כמאה רקטות לעבר רמת הגולן ואצבע הגליל. בתגובה תקף צה"ל מטרות טרור נוספות בבעלבכ, 100 ק"מ בעומק לבנון, כאשר לפי ההערכות מדובר באתרים אסטרטגיים של חזבאללה הקשורים למערך האווירי של הארגון וכנראה כללו גם מחסני כלי טיס בלתי מאוישים וטילים.

נסראללה אט-אט החל לנטוש את ירי טילי הנ"ט – ועבר לשיגור מטחים כבדים של רקטות ארטילריות לעבר יישובי הגליל והגולן.

בבוקר יום שלישי, 12 במרץ, חזבאללה פתח במטח ירי של מאה רקטות לעבר קו העימות ורמת הגולן, תוך התרכזות בניסיונות פגיעה בבסיסי צה"ל. כמו כן, באותו ערב פרסם דובר צה"ל שמאז שבעה באוקטובר נהרגו לכל הפחות 300 פעילי חזבאללה, ונפצעו עוד 750 מחבלים, הותקפו 4,500 מטרות טרור (מתוכן 1,200 בתקיפות אוויריות ורובן כ-3,100 תקיפות יבשתיות), ומתוכם הושמדו 450 תשתיות התקפיות של כוח רדואן, 50 תשתיות שיגור רקטות כבדות, 150 עמדות תצפית על קו הגבול ו-70 מפקדות מאוישות.

ב-16 במרץ בוצע שיגור כושל לעבר ישראל מכיוון סוריה, שבעקבותיו צה"ל הגיב באש תותחנים.

ב-26 במרץ שיגר חזבאללה רקטות לעבר בסיס יב"א בהר מירון. בתגובה תקף צה"ל מטרות בבעלבכ בעומק לבנון. בסביבות 16:20 שיגר חזבאללה למעלה מ-60 רקטות אל עבר צפון ישראל.

ב-27 במרץ שיגר חזבאללה 40 רקטות אל עבר ישראל. רקטה אחת פגעה בבית חרושת בקריית שמונה והרגה את אחד הפועלים. ביומיים אלו (עד הערב) הרג צה"ל 12 מחבלים בלבנון: 5 מהם פעילי חזבאללה ו-7 מהם פעילי ארגון טרור פלסטיני שמשמש פרוקסי לחזבאללה ותכננו לבצע פיגוע בהר דב. מאוחר יותר בערב הרג צה"ל שתי חוליות חזבאללה בא-נאקורה, בשתי התקיפות נהרגו 9 מחבלים נוספים. ב-27 במרץ אלוף הפיקוד גורדין הודיע: "אנחנו במלחמה. [...] אנחנו פעלנו הלילה מול ג'מעה איסלאמיה, סיכול מוצלח, פגיעה בכמות פעילים גדולה, וחזבאללה עצמו מחליט הבוקר להגיב נגד קריית שמונה. אנחנו תוקפים באופן משמעותיות נגד חזבאללה, ואנחנו נמשיך ונהיה אגרסיביים כדי לפגוע ולדחוק את חזבאללה ולפגוע בו באופן משמעותי." עוד הוסיף גורדין: "אם נבין שאנחנו נצטרך לפעול - אנחנו נפעל גם הלילה, והמוכנות היא קיימת".

ב-29 במרץ, במהלך שעות הלילה, בוצעה תקיפה בעיר חלבּ שבסוריה, שיוחסה לישראל, ונהרגו בה עשרות רבות של בני אדם, ביניהם גם בכיר בחזבאללה הלבנונית. התקיפה כוונה לעבר מכון למחקרים מדעיים הנמצא בעיר ולעבר אזור שסמוך לנמל התעופה.
מאוחר יותר בשעות הבוקר, נהרג בסיכול ממוקד בעיירה באזוריה שנמצאת באזור העיר צור שבלבנון, סגן יחידת הרקטות והטילים בארגון הטרור חזבאללה, עלי עבד אל-חסן נעים.

ב-31 במרץ הרג צה"ל בסיכול ממוקד את אסמאעיל א-זין, פעיל מרכזי ביחידת הנ"ט של כוח רדואן.

=== אפריל 2024 ===
ב-1 באפריל הותקף בניין הקונסוליה האיראנית בדמשק, ועל פי פרסומים שונים בתקיפה זו נהרג מוחמד רזא זאהדי מפקד סוריה ולבנון בכוח קודס שבמשמרות המהפכה האיראנית. בתגובה תקפה איראן את ישראל במתקפת כטב"מים ב-13 באפריל.

ב-2 באפריל הופעלו אזעקות בנהריה לראשונה מזה 5 חודשים, בוצעו כ-14 שיגורים, חזבאללה נטל אחריות לירי זה.

ב-5 באפריל בוצע ירי נ"ט של חזבאללה משטח לבנון לעבר המושבה מטולה, לוחם צה"ל נפצע באורח קל.

ב-6 באפריל הופל בלבנון כלי טיס בלתי מאויש (כטב"ם) מסוג הרמס 450 באמצעות טיל קרקע-אוויר שנורה על ידי אנשי חזבאללה.
בליל 7 באפריל, בתגובה להפלת הכלי, חיל האוויר תקף באזור בעלבכ שלוש תשתיות צבאיות של מערך ההגנה האוויריות של חזבאללה.

בבוקר 7 באפריל בתגובה לתקיפות בבעלבכ, ארגון חזבאללה ביצע מטח של כ-30 רקטות לעבר רמת הגולן, חלק מהרקטות יורטו והשאר נפלו בשטחים פתוחים. אותו יום נרצח בכיר במפלגת הכוחות הלבנונים הנוצרית, פסקל סלימאן, וגופתו נמצאה בסוריה. המוני נוצרים יצאו לרחובות וחסמו כבישים במחאות ובמהומות נגד חזבאללה ונגד פליטים סורים בלבנון. מנהיג מפלגת הכוחות הלבנונים, סמיר ג'עג'ע, הוקיע וגידף את חזבאללה והנהגתו והגיע לברית פוליטי עם יריבו מקרב המפלגות הנוצריות: סאמי ג'ומאייל מנהיג הפלנגות הנוצריות. אירועים אלו הוסיפו למתיחות, לתסיסה הציבורית ולעימות העדתי הקיים בלבנון.

בליל 8 באפריל לפנות בוקר בוצעה תקיפה ממוקדת בכפר שבדרום לבנון, בה נהרג מפקד בכיר בכוח רדואן של חזבאללה, יחד עם עוד שני פעילים, הוא היה בדרגה המקבילה למח"ט (מפקד חטיבה), עלי אחמד חוסיין שמו, פיקד על מרחב רכס רמים בכוח רדואן וקידם שיגורים רבים לעבר שטח ישראל.

בצהרי 13 באפריל כטב"ם נפץ נפל באזור קיבוץ חניתה, וכתוצאה מכך נפצע חייל במילואים וחבר כיתת הכוננות בקיבוץ.

במקביל לתקיפה האיראנית על ישראל, מחבלים שיגרו כ-30 רקטות מלבנון לעבר מחנה צבאי ליד קצרין. לא היו נפגעים בבסיס. היו 2 אזרחים נפגעי חרדה. ירי רקטות וכטב"מים נוספים נורו לאורכו של קו העימות במהלך התקיפה הלילית.

בליל 15 באפריל, לפנות בוקר, נפצעו 4 לוחמי גולני ויחידת יהל"ם במרחב גבול ישראל–לבנון בגזרת הגליל המערבי בדרגות פציעה שונות, מפיצוץ של מטען חבלה בתוך שטח לבנון שחזבאללה הטמין ולקח אליו אחריות. מאוחר יותר פורסם כי בצה"ל העריכו שהפיצוץ נגרם מנפל ולא ממטען.

בצהרי 16 באפריל ביצעו פיקוד צפון ואגף התקשוב תרגיל גדול של מעבר למצב מלחמה בלא התרעה מוקדמת, תוך התייחסות לתרחישי דפ"א עוינים בלבנון ובסוריה וללוחמה אלקטרונית. בשעה שתיים וחצי בצהריים שני כטב"מי נפץ ששוגרו מלבנון על ידי חזבאללה, התפוצצו באזור בית הלל וגרמו לפציעתם של שלושה חיילי צה"ל במצב קל ולפגיעה בסוללת כיפת ברזל. דקות ספורות לאחר מכן, בוצעה תקיפה אווירית ממוקדת בכפר עין בעאל שבנפת צור בדרום לבנון, בה נהרג מפקד גזרת החוף בחזבאללה איסמעיל יוסף באז, הוא היה בדרגה המקבילה למח"ט (מפקד חטיבה) ועסק בתכנון שיגורי רקטות וטילי נ"ט לעבר מדינת ישראל מגזרת החוף. בשעות אחר הצהריים בוצע סיכול ממוקד נוסף של מפקד בדרג השטח של חזבאללה בכפר שהאביה. בשעות הערב בוצע ירי נוסף של רקטות מלבנון לעבר הר מירון, קריית שמונה (שם נפלו שש רקטות), ואזור עבדון. בערב אישר צה"ל שמוחמד חסין מוסטפא שחורי, מפקד יחידת הרקטות והטילים של כוח רדואן בגזרה המערבית, נהרג בסיכול ממוקד בכפר דונין שבנפת בינת ג'בייל, דרום לבנון.

ב-17 באפריל, בשעה אחת בצהריים התבצע ירי של כטב"ם של חזבאללה מלבנון לעבר ערב אל-עראמשה ללא התרעה. נפצעו כ-7 חיילים, 2 באורח קשה והיתר באורח קל עד בינוני. הפגיעה אירעה בתוך מבנה קהילתי. לאחר מכן, בעת הטיפול בפצועים, נורו טילי נ"ט לעבר הכפר. אחת הפגיעות הנוספות היא על רכב. כ-14 חיילים נוספים נפצעו במתקפה. ב-21 באפריל 2024, התיר דובר צה"ל לפרסום כי רס"ן (מיל') דור זימל סגן מפקד פלוגה מחטיבת עציוני, מת מפצעיו לאחר שנפצע באורח קשה כתוצאה מתקיפת הכטב"ם ב-17 באפריל.

ב-24 באפריל ביצע חיל האוויר סדרת הפצצות של ארבעים מטרות ברחבי דרום לבנון, בהן תשתיות תת-קרקעיות (מנהרות טרור). מפקד חיל האוויר האלוף תומר בר השתתף אישית במטח ההפצצות. גורמי תקשורת לבנוניים וסוריים התייחסו לתקיפה בתור "חגורת אש" - סדרת ההפצצות הכי גדולה של צה"ל בלבנון מאז שהחל העימות ב-8 באוקטובר.

בלילה שבין 25 ל-26 באפריל חל קרב אש בגזרת הר דב בין מחבלים שירו רקטות, נ"ט ופצמ"רים לבין כוחות צה"ל שכללו תותחנים ושריון. מסוקי קרב תקפו עמדות של חזבאללה בחוות שבעא, צפונית להר דב. במארב שביצעו מחבלים של חזבאללה צפונית לציר הכביש המקביל לקו הגבול הכחול נהרג אזרח ישראלי, נהג משאית הנדסית. בבוקר שלמחרת ביצעו תותחנים ירי ארטילרי על מטרות טרור באזור חוות שבעא.

=== מאי 2024 ===
ב-3 במאי הופעלה אזעקה באזור ירכא שבאזור עכו ובוצעו ירוטים. לאחר מכן נמסר מדובר צה"ל כי בוצע יירוט מוצלח של כטב"ם של חזבאללה וכתוצאה משברי היירוט, נפצעה אישה בת 43 באורח קל שפונתה לבית החולים ובנוסף נגרם נזק לבית ביישוב ג'וליס. לאחר מכן באותו יום שוגר מטח של כ-18 רקטות לאזור מירון ללא נזק וללא נפגעים. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-5 במאי הופעלו מספר אזעקות בעיר קריית שמונה כתוצאה מעשרות שיגורים לכיוון העיר. כתוצאה מהשיגורים נפצעו קל 3 אנשים ונגרם נזק למספר בתים, כלי רכב, תשתיות וקווי חשמל. לאורך כל היום הופעלו מספר פעמים אזעקות באזור אצבע הגליל ובסך הכל בוצעו קרוב ל-100 שיגורים לאזור. כתוצאה ממספר השיגורים הנרחב, צה"ל תקף מספר מטרות בעומק לבנון. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-6 במאי בשעות הבוקר נורה מטח נרחב של עשרות רקטות לגולן והופעלו אזעקות בקצרין והסביבה. חזבאללה לקח אחריות על המטח הזה וטען כי מדובר בתגובה לתקיפות צה"ל בעומק לבנון בליל אמש וכי שיגר לכיוון בסיס אוגדת 210 (מחנה נפח) ששוכן בגולן. בשעה 11:30 בבוקר, שוגרו 2 כטב"מים של חזבאללה למרחב מטולה. אחד יורט על ידי כיפת ברזל והשני התפוצץ במטולה. יום לאחר מכן הותר לפרסום כי בתקרית זו נפלו רס"ר במיל' דן קמחג'י, בן 31 מכפר האורנים, ורס"ר במיל' נחמן נתן הרץ בן 31 מאלעזר, 2 לוחמי צה"ל במילואים וחייל נוסף נפצע באורח קל. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-7 במאי במהלך שעות היום הופעלו 78 התרעות במרחב הצפון. רובן היו על חשש לחדירת כלי טיס עוין. בסה"כ שוגרו 2 כטב"מי נפץ של חזבאללה ומספר רקטות נוספות. בנוסף במהלך כל היום שוגרו מספר רב של טילי נ"ט כנגד בתי תושבים ברחבים רבים לאורך הגבול. לאורך כל שעות היום צה"ל תקף מבנים ותשתיות צבאיות של חזבאללה בדרום לבנון.

ב-8 במאי בשעות הצהריים, מחבלי חזבאללה ירו פצצות מרגמה לעבר מוצב תורמוס הסמוך למלכיה בגזרה המרכזית של גבול לבנון. כוח לוחמים של האיסוף הקרבי התמקם באחת מעמדות המוצב, ומחבלי חזבאללה ככל הנראה זיהו את הכוח ופתחו לעברם באש. כתוצאה מפגיעת פצמ"ר נהרג סמ"ר [https://www.idf.il/נופלים/חללי-המלחמה/חיים-סבח/ חיים סבח] לוחם איסוף קרבי גדוד 869 של עוצבת הגליל.

למחרת חזבאללה תקף במקביל את הגליל העליון ואת הגליל המערבי. ב-10 במאי, יום שישי, שוגרו לקריית שמונה כ-35 שיגורים בשורת מטחים - שגרמו לשריפות רבות לאור מזג האוויר החם. בעיר אמרו שנזק כבד נגרם לרכוש ולתשתיות, ועשרות בתים ורכבים נפגעו.

ב-12 במאי, עיתון לבנוני ציטט מקור בחזבאללה שטען כי הארגון החליט לבצע שינויים בטקטיקה. בדיווח נכתב כי חזבאללה החליט להסיג פעילים מהקווים הקדמיים, תוך השארה של יחידות הניטור והמעקב. לדברי המקור, כחלק מהשינוי הטקטי, חזבאללה מתמקד בירי "קטיושות" וטילים לטווח בינוני – ואליהם נוספה גם הסתמכות על כטב"מים ששוגרו מאזור הגבול.

ב-14 במאי, טיל נ"ט ששוגר בצהרי היום משטח לבנון פגע ישירות באדמית שבגליל המערבי, וכתוצאה מכך נהרג אזרח ישראלי, לוחם נפצע באורח בינוני – וארבעה לוחמים נוספים באורח קל. האזרח ניגש לסייע לכוחות צה"ל אחרי שנורה לעברם טיל נ"ט. מיד לאחר מכן שוגר טיל נ"ט נוסף לאזור, שגרם למותו, שנקבע במקום. כלי טיס ומסוקים הוזנקו לגזרה, ובאזור נרשמו חילופי אש כבדים. דובר צה"ל עדכן כי במסגרת חילופי האש "מטוסי קרב תקפו מבנים צבאיים של חזבאללה במרחבים עייתא א-שעב ובכפר כילא שבדרום לבנון". לאורך כל שעות הבוקר והצהריים של אותו היום נשמעו אזעקות ביישובים שונים באזור קו העימות בעקבות שיגורים לשטח ישראל. בירי לגליל חזבאללה הצליח לפגוע גם בבלון תצפית צה"לי, שנפל בשטח לבנון. בהמשך, בשעות אחר הצהריים, שוגר מלבנון מטח של 10 רקטות לאזור החרמון בגולן. שריפה פרצה בגליל העליון מירי רקטות. גם התקיפות בדרום לבנון נמשכו באזור מיס אל ג'בל שבדרום לבנון. בנוסף, נמסר כי מטוסי קרב תקפו תשתיות טרור ומבנים צבאיים של חזבאללה באזורי אל ח'ריבה, חלתא ויארון שבדרום לבנון. בהמשך דווח גם על תקיפה בכפר כילא. בשעות הערב, פורסם בלבנון כי כטב"ם ישראלי תקף רכב באזור צור ונהרגו שניים.<ref name=":0" /> דווח גם כי מדובר בפעילות חזבאללה. למחרת, צה"ל אישר כי הרג באזור צור באמצעות כטב"ם את חסין איברהים מכי, מפקד שטח בכיר ביחידת 'חזית הדרום' של חזבאללה.

לקראת צהרי 15 במאי, אזעקות רבות נשמעו בגליל העליון. עשרות רקטות שוגרו במטחים מלבנון לעבר יחידת הבקרה האווירית במירון (יב"א). במקביל, טילי נ"ט נורו לעבר קריית שמונה. בערב, כטב"ם חזבאללה התפוצץ באתר בלון התצפית הגדול, "טל שמיים", סמוך לצומת גולני. צה"ל אישר שנפגע מתקן צבאי. כטב"ם נוסף ששוגר לעבר מרחב טבריה יורט. בתגובה לשיגורים, חיל האוויר תקף בבקאע שבלבנון אתר לייצור דיוק רקטות וכלי טיס של חזבאללה.

למחרת, ב-16 במאי, בתגובה לתקיפה בבקאע שבעומק לבנון, מטח כבד של בין 40–60 רקטות מסוג קטיושה, שוגרו לעבר צפון רמת הגולן. נפילות זוהו בשטחים פתוחים ושריפות פרצו במקום. לפני כן, שני שיגורים זוהו לעבר הגליל העליון. באותו היום, הודיע חזבאללה כי תקף את מוצב צה"ל במטולה באמצעות שני כטב"מים התקפיים חמושים ברקטות מסוג S-5. זו הפעם הראשונה שהארגון הודיע כי שיגר רקטות מסוג זה מכטב"מ חמוש לעבר ישראל. לטענת חזבאללה כל כטב"מ שיגר שתי רקטות S-5 לכוון המטרה ואחר כך פגע בה בעצמו. באותו היום היו כ-150 אזעקות בצפון במה שהוחשב כאחד הימים הסוערים במלחמה. צה"ל תקף באופן נרחב יעדי טרור של חזבאללה בלבנון.

ב-17 במאי, בשעות הבוקר המוקדמות, הופעלו שורת אזעקות בגליל המערבי על חדירת כלי טיס עוין בעיקר באזור נהריה והסביבה. דווח על כשני כטב"מים שחדרו את המרחב האווירי של ישראל אחד מהם נפל באזור קיבוץ געתון והשני יורט. מאוחר יותר, בעקבות אותן חדירות של כטב"מים לעבר הגליל המערבי דווח בלבנון על סדרת תקיפות של חיל האוויר הישראלי באזור צידון נגד 5 מטרות שונות. אחת התקיפות בוצעה נגד טנדר, ובה נהרג חוסין חדר מהדי ששימש כמפקד במערך האווירי של חזבאללה. החל משעה 14:30 החלו מטחים כבדים לעבר הגליל העליון ומרכז רמת הגולן. מדובר צה"ל נמסר כי זוהו כ-75 שיגורים משטח לבנון לעבר שטח הארץ, עשרות מהם יורטו.
בשעות אחר הצהריים, נהרג בכיר בארגון הטרור אל-ג'מאעה אל-אסלאמיה בשם שרחביל עלי א-סייד כתוצאה מתקיפה של צה"ל בגבול לבנון–סוריה.

ב-18 במאי דווח דובר צה"ל כי מטוסי קרב תקפו במהלך הלילה משגר ומבנים צבאיים של חזבאללה במרחבים כונין ואל-ח'יאם שבדרום לבנון. צה"ל תקף בירי ארטילרי להסרת איום במרחב חאנין שבדרום לבנון. בבוקר זוהו שני שיגורים לעבר מרחב בירנית, אין נפגעים ולא נגרם נזק. בהמשך להתרעות על חדירת כלי טיס עוין בצפון הארץ, לא דווח על נפגעים או נזק. כטב"ם נפץ נפל במרחב יפתח. לא דווח על נפגעים. מטוסי קרב תקפו תשתיות טרור ומבנים צבאיים של חזבאללה במרחבים עייתא א-שעב, אל-עדייסה, עייתרון וראמיה שבדרום לבנון.

בערב 20 במאי בוצעה תקיפה אווירית ממוקדת על אופנוע בכפר אל-מנסורי שבנפת צור בדרום לבנון, ובה נהרג מפקד יחידת הרקטות והטילים בגזרת החוף בחזבאללה קאסם סקלאווי.

בבוקר 23 במאי הותקף רכב בכפר דג'אל במחוז א-נבטיה שבדרום לבנון, ישנו הרוג אחד באירוע, פעיל חזבאללה בשם מוחמד עלי פראן אשר עסק במחקר ופיתוח של אמל"ח, ובנוסף לפעילותו בארגון חזבאללה הוא עבד כמורה לפיזיקה. בתקיפה זו נפגעו עוד מספר אנשים.
בשעות הצהריים המוקדמות בתגובה לתקיפה זו, בוצע מטח של כ-30 רקטות לאזור קיבוץ איילת השחר.

ב-24 במאי הופעלו התרעות רבות במרחב קו העימות וזוהו מספר נפילות בקיבוץ מנרה וכך גם בקיבוץ דוב"ב, נגרם נזק למספר בתים בהם בית כנסת, לא היו נפגעים.

ב-26 במאי בוצעו מספר רב של סיכולים מאוויר בדרום לבנון לפחות שלושה מהם בתקיפת אופנועים שונים. נהרגו 6 פעילי חזבאללה מהם: 1 בא-נאקורה, 2 בעייתא א-שעב, 2 ביארון ו-1 בחולא.

לפי מכון מחקר עלמא היושב בצפון הארץ, חודש זה היה החודש העצים ביותר במהלך מלחמת חרבות ברזל בגזרה הצפונית עם 325 תקיפות של חזבאללה, כ-10 תקיפות בממוצע ביום לעומת חודש אפריל שבו היו 238 תקיפות עם ממוצע של 7.8 ביום. לדוגמה, בהשוואה לחודש אפריל שבו היו 50 אירועי ירי נ"ט בחודש מאי המספר הכפיל את עצמו לכ-95 אירועים, בחדירות הכטב"מים לעבר שטח ישראל נרשמה את העלייה החדה ביותר עם כ-85 חדירות של כטב"מים בחודש מאי לעומת 42 באפריל, בהיבט הירי תלול מסלול נרשמה עלייה קלה בלבד מ-128 תקריות ירי בחודש אפריל ל-139.

=== יוני 2024 ===
ב-1 ביוני, לפי דיווחים בלבנון, חזבאללה הפיל כטב"ם הרמס 900 של צה"ל באמצעות טיל קרקע-אוויר. עוד דווח כי פגעו במחנה גיבור בו נמצאת מפקדת עוצבת חירם בצפון העיר קריית שמונה באמצעות רקטת בורכאן, שריפות פרצו באזור צבאי. מעוצמת הפיצוץ נפגע גם הקניון של קריית שמונה הסמוך. רקטה נוספת פגעה בסופרמרקט שהיה סגור. נזק נגרם בבסיס, בנוסף לנזק שנגרם לכלי רכב ולמבנים בעיר, לא היה ידוע על נפגעים. צה"ל פתח בגל תקיפות בלבנון.

ב-2 ביוני, לראשונה נפל כטב"ם של חזבאללה בנהריה. נהריה ועכו היו שקטות יחסית במשך חודשים, בהשוואה ליישובים הסמוכים להן. בנהריה לא הייתה אזעקה במשך חמישה חודשים ברצף, מנובמבר עד אפריל. בעכו ארבעה חודשים לא נשמעה אזעקה, מסוף דצמבר עד סיום אפריל. בשניהם היו מספר אזעקות באותו היום. גם בקצרין ובמקומות נוספים הופעלו האזעקות. צוותי כיבוי פעלו שעות מול שריפות בקצרין, בסיוע 6 מטוסי כיבוי, והשיגו שליטה על האש. שריפות נוספות פרצו גם בקריית שמונה, ביפתח, באניעם ובאזור נחל יהודיה ונחל זוויתן. במקביל לירי של חזבאללה, צה"ל המשיך בתקיפות בדרום לבנון. לדוגמה, תקפו מטוסי קרב מבנה צבאי של חזבאללה בעייתא א-שעב, ותשתית טרור של ארגון הטרור בטיר חרפא. בנוסף, בצה"ל אמרו כי כוחות ביצעו ירי להסרת איום בראשיא אל-פוח'אר. שריפות לא מעטות פרצו בעקבות תקיפות חיל האוויר, בין היתר בראמיה, יארון, אל-עדייסה וחולא. הוערך שבעקבות החלטה בישראל להעלות את הרף בהפעלת האש מול חזבאללה, ארגון הטרור הגביר את נסיונותיו לפגוע בעורף ובמתקנים צבאיים.

ב-3 ביוני, לפנות בוקר, בוצעה תקיפה בסוריה המיוחסת לישראל באזור העיר חלב, לפחות 17 בני אדם נהרגו וכ-15 נפצעו, התקיפה כוונה לעבר נקודות איסוף של המיליציות הפרו-איראניות. דווח כי יועץ איראני בכיר נהרג. בהמשך היום, שריפות גדולות התלקחו מחדש ברכס רמים, צפונית לקריית שמונה. רשויות הכיבוי פינו כמה בתים בקריית שמונה שהאש התקרבה אליהם ואחזה בחצרות ובפרגולות. במקביל לשריפות המשתוללות, נמשכים חילופי האש המתגברים בחזית הצפון. בזמן שצה"ל אישר כי הרג באזור העיר צור את המחבל עלי חסין סברא, שהיה פעיל צבאי במערך ההתעצמות של חזבאללה.

ב-5 ביוני, כעשרה בני אדם נפצעו מפגיעה ישירה של כטב"ם במגרש כדורגל ביישוב חורפיש שבגליל המערבי. צוותי הצלה הוזנקו לזירה - ונפגעו מפגיעה ישירה נוספת. כלי תקשורת בלבנון דיווחו כי כתוצאה מירי פגזים של צה"ל, נגרמו שרפות בכפרים עייתרון ומארון א-ראס.

ב-7 ביוני הופעלו לראשונה מאז ה-8 באוקטובר התרעות אמת של צבע אדום באזור הגליל התחתון ביישובים נוף הגליל, כפר כנא, ריינה ומשהד מחשש לשברי יירוט של כטב"ם שחצה משטח לבנון עשרות רבות קילומטרים אל תוך עומק שטח ישראל. ניסיון היירוט נכשל והכטב"ם נפל במרחב המועצה אזורית עמק יזרעאל. בנוסף לכך כטב"ם נוסף נפל במרחב מושב שומרה.

ב-11 ביוני דווח מלבנון כי מטוסי חיל האוויר בצעו תקיפות באזורים שונים בדרום לבנון. דובר צה"ל אישר כי צה"ל פעל בשמי לבנון בתגובה להפלת כטב"ם שלו. בין השאר תקף חיל האוויר מתחם צבאי של יחידה 4400, יחידת ההתעצמות הלוגיסטית של ארגון הטרור חזבאללה, אשר שימשה גורם לשינוע אמצעי לחימה אל לבנון ובתוכה. באותו היום יורט כטב"ם בדרכו לחיפה. חזבאללה שיגר מטח לגליל ולגולן ונשמעו ביישובים בעומק הארץ, שלא פונו ב-8 באוקטובר. בגליל העליון: גדות, משמר הירדן וכפר הנשיא. במרכז הגולן: קצרין וקדמת צבי.

חילופי אש התרחשו גם בזמן חגיגות ליל שבועות. במקביל, צה"ל הרג בסיכול ממוקד את טאליב סאמי עבדאללה ("אבו טאלב"), מפקד בכיר בשורות חזבאללה, בכפר ג'ויא שבאזור צור, לצד שלושה מחבלי חזבאללה נוספים, מפקדים בכירים גם הם. ברויטרס ובעיתון הלבנוני אל-חאדת' טענו כי היה מדובר בבכיר החשוב ביותר שנהרג מתחילת המלחמה. גורמים מסרו לסוכנות כי חשיבותו של אותו בכיר השטח, דומה בחשיבותה לזו של וויסאם אל-טוויל, מפקד בכוח רדואן שנהרג בינואר 2024. לפי צה"ל, בחזבאללה חילקו את דרום לבנון לשלוש יחידות: "נאסר", "עזיז" ו"באדר". יחידת "נאסר", תחת פיקודו של אבו טאלב, הייתה תמונת הראי ליישובים הבאים: יישובי קו העימות, קריית שמונה, רכס רמים ועד להר דב, עם השפעה ישירה על יישובים בגליל, אצבע הגליל ורמת הגולן.

בבוקר 12 ביוני, אזעקות הופעלו ביישובים רבים ברחבי הגליל, בהם גם צפת ומירון, ושריפות פרצו מנפילות בשטחים פתוחים בכמה מוקדים. בטבריה הופעלה אזעקה לראשונה מאז אוקטובר. גם בעמק הירדן ובכנרת נשמעו האזעקות לראשונה מתחילת המלחמה. בקיבוץ סאסא זוהתה פגיעה ישירה במבנה.<ref name=":1"></ref> לאחר המטחים דווח בלבנון כי ישראל תקפה באמצעות ארטילריה לעבר המרחבים עייתרון, טיר חרפא, אל-ג'בין, בית ליף, זיבקין, יארון ובינת ג'ביל.<ref name=":1" />

בצהרי היום 13 ביוני התחילה מתקפה הגדולה ביותר של חזבאללה ביותר מאז 8 באוקטובר. זו הייתה לעבר ישובי הצפון, שבה במשך יותר משעה שוגרו יותר מ-30 כטב"מים ו-150 רקטות וטילים מסוג קטיושה ופלק לאזור צפת, קו העימות והגולן, לטענת הארגון. מתקפה זו גרמה ל-15 מוקדי שריפה ברחבי הצפון, ול-2 פצועים קל בקצרין. ארגון הטרור חזבאללה מסר שמתקפה זו היא תגובה ישירה לחיסול המפקד אבו טאלב ב-12 ביוני.
בערב, נפצעו עוד שני לוחמי צה"ל מפגיעה של טיל נ"ט במרחב מושב מרגליות באורח קל עד בינוני.

לפי הדיפלומטית הצרפתייה סלין אויסאל, לאחר התקיפה האיראנית והתגובה אליה באפריל הפחיתה ישראל זמנית את מספר התקיפות שלה נגד השלוחות של איראן באזור סוריה. לפי רויטרס, ישראל הגבירה את תקיפותיה באזור במהלך יוני.

החל מצהרי 15 ביוני, חזבאללה הפסיק לקבל אחריות על פעולות נגד ישראל במשך יותר מיומיים. היו שייחסו זאת לחג הקורבן שחל באותם ימים. צה"ל פעל במקביל בשטחי לבנון. מטוסי קרב של חיל האוויר תקפו מספר יעדי חזבאללה בארבעה מרחבים שונים בדרום לבנון. בין המטרות שהותקפו, תשתיות טרור באזור שקרא ובאזור א-טייבה, לצד מבנים צבאיים באזור מחיבב ובאזור כפר כילא. ב-17 ביוני, נהרג בסיכול ממוקד מפקד שטח ביחידת נאסר של חזבאללה בסלעא שבנפת צור. ב-18 ביוני, לאחר כ-60 שעות, שבו האזעקות בצפון ישראל.

בצהרי 22 ביוני בוצע סיכול ממוקד בכפר אל-ח'יארה שבמרחב הבקאע הלבנוני. בסיכול נהרג איימן עט'מה, פעיל טרור מרכזי בחמאס ובאל-ג'מאעה אל-אסלאמיה, שהיה אחראי על אספקת אמל"ח עבור ארגונים אלו ועל קידום תשתיות טרור במרחב.

בסוף יוני 2024, על פי דיווחים, תצפיתנים של חזבאללה לא היו יכולים להגיע בחופשיות אל הגבול וכוחות התקשו לנוע מבלי להיחשף. הפייננשל טיימס הבריטי דיווח כי תקיפות ישראל יצרו בחודשים האחרונים "שטח מת" בעומק 5 קילומטרים בתוך שטח לבנון.

ב-23 ביוני, התרעות על ירי רקטות וטילים הופעלו בכאוכב אבו אל-היג'א, קורנית, שכניה, מנוף, יובלים, מרכז אזורי משגב, עצמון-שגב, רקפת ואזור תעשייה תרדיון, כולם באזור מרכז הגליל. כטב"ם של חזבאללה יורט באזור מתחם השייך לרפא"ל. בנוסף באותו היום נפצע לוחם צה"ל באורח קשה כתוצאה מפגיעת כטב"ם סמוך לאיילת השחר.

ב-30 ביוני, נפצעו 17 חיילים במתקפת כטב"ם בבסיס ברמת הגולן. אחד מהם מת מפצעיו.

=== יולי 2024 ===
מגרש הכדורגל אחרי [[פגיעת הרקטה במג'דל שמס ממנה נרצחו 12 ילדים ונפצעו 34 אזרחים נוספים, 27 ביולי 2024]]
ההתנקשות באבו נעמה נאסר: ב-3 ביולי תקף כטב"מ ישראלי את הרכב בו נסע מפקד יחידת "עזיז" של חזבאללה (תפקיד המקביל למפקד אוגדה), אבו נעמה נאסר, והרג אותו בסיכול ממוקד. בתגובה חזבאללה שיגר על ישראל 100 רקטות ולמחרת (4 ביולי) שיגר 200 רקטות ארטילריות ו-20 כטב"מים מהם נהרג חייל צה"ל במילואים.

צה"ל אישר ב-6 ביולי כי הרג באזור בעלבכ את מיית'ם מוסטפא אל-עטאר, בכיר במערך ההגנה האווירית של חזבאללה.

ב-7 ביולי, בבוקר נורה מטח של עשרים רקטות לעבר הגליל התחתון. אזעקות הופעלו בין היתר בכפר נהר הירדן, מצפה נטופה, אבטליון, פקיעין וכפר זיתים.<ref name=":3"></ref><ref name=":3" /> במד"א דיווחו על פצוע אחד באורח קשה שפונה לבית החולים. מספר שריפות פרצו בקדמת גליל, כפר זיתים, לביא והזורעים באזור טבריה, כתוצאה מהמטח. בצהריים נורה מטח לבסיס היב"א במירון ובשעה 18:00 נורה מטח לחצור הגלילית וצפת. בחזבאללה טענו כי שיגרו עשרות רקטות לעבר בסיס נמרה אשר היה מערבית לטבריה בתגובה לחיסול של איש הארגון.

ב-9 ביולי כטב"ם צה"לי סיכל את יאסר קרנבש במערב סוריה. קרנבש היה בעברו שומר ראשו של חסן נסראללה, וטרם סיכולו היה אחראי על הברחת אמל"ח לחזבאללה דרך סוריה. חזבאללה שיגר כ-40 רקטות לרמת הגולן, מהם נפגע כלי רכב אזרחי בפגיעה ישירה ושני נוסעיו – הורים לשלושה מקיבוץ אורטל – נהרגו.

ב-11 ביולי בשעה 11:01 פתח חזבאללה במתקפת כטב"מים על הגליל המערבי, ממנה נהרג חייל מילואים ושניים נפצעו, נגרם נזק רב לרכבים ולבית בקיבוץ כברי.

ב-16 ביולי, דווח על חמישה סורים שנהרגו בתקיפות ישראליות בלבנון, מתוכם שלושה ילדים,<ref name=":02"></ref> כולל שני אחים בני 7 ו-10.<ref name=":02" />

במהלך חודשי יוני ויולי שיגר חזבאללה מספר פעמים את כטב"ם הודהוד לעבר צפון ישראל במטרה לצלם אזורים רגישים ובעלי חשיבות אסטרטגית, ובכללם את בסיס רמת דוד.

בבוקר 27 ביולי, יירטה ספינת סער 6 של חיל הים כטב"ם של חזבאללה שנע לכיוון אסדת כריש, באמצעות כיפה ימית. מאוחר יותר באותו יום, רקטת פלק 1 ששיגר ארגון הטרור חזבאללה פגעה במגרש כדורגל במג'דל שמס שברמת הגולן, וגרמה למותם של 12 ילדים ופציעתם של 34 נוספים<ref name=":12"></ref> (ראו פגיעת הרקטה במג'דל שמס).

ב-30 ביולי נהרג אזרח מפגיעה ישירה של רקטת חזבאללה בקיבוץ הגושרים. מספר שעות לאחר מכן, סיכלה ישראל את פואד שוכר, מפקד הזרוע הצבאית של חזבאללה, בתגובה על הירי למג'דל שמס, בביירות. משרד הבריאות בלבנון הודיע כי בתקיפה נהרגו גם אישה ושני ילדים ו-85 אנשים נפצעו. דווח כי האישה שנהרגה הייתה המאהבת של שוכר.

=== אוגוסט 2024 ===
ב-3 באוגוסט הרג חיל האוויר את עלי נזיהּ עבד עלי, מחבל מרכזי בחזית הדרום בתקיפה במרחב באזוריה.

ב-5 באוגוסט תקף חיל האוויר באזור עבא שבדרום לבנון, והרג את עלי ג'מאל א-דין ג'ואד, ששימש כמפקד בכוח רדואן של חזבאללה.

ב-6 באוגוסט כוח צה"ל מיחידה 869 זיהה חוליית מחבלים נכנסים למחסן אמל"ח במרחב כילא שבדרום לבנון, מטוסי קרב נשלחו לשם ותקפו את החוליה וב-19:45 דובר צה"ל הודיע שחברי החולייה נהרגו, בנוסף העיתון הסעודי אל-חדת' דיווח כי אמין בדר א-דין, בכיר בארגון הטרור חזבאללה, נהרג בבוקר בתקיפת חיל האוויר בכפר מייפדון שבמחוז א-נבטיה. בנוסף באותו יום כטב"מי נפץ של חזבאללה חגו בשמי נהריה ופצעו 19 אנשים, בהם אחד במצב אנוש. בעקבות זאת, לפני נאום של נסראללה על למה עדיין לא בוצעה ה"נקמה" על חיסול פואד שוכר, מטוסים של צה"ל חגו מעל שמי ביירות בגובה נמוך וטסו במשך כמה דקות יותר מהר ממהירות הקול.

ב-7 באוגוסט חיל האוויר הישראלי הרג את חסן פארס ג'שי מהכפר ג'וויא שבדרום לבנון. חסן היה מפקד בכיר ביחידת הנ"ט. לאחר הריגה זו חזבאללה הודיע ש-400 פעילים נהרגו במהלך המלחמה.

ב-8 באוגוסט צה"ל תקף את מרחבי בינת ג'בייל, מג'דל זון, א-דווייר , כפר כילא, יארין, רשאף, א-טירי וחולא שבדרום לבנון. בתקיפות הם הרסו עשרות מנהרות, תקפו משגר וחוליית מחבלים. בערב צה"ל השמיד מחסני נשק ליד שדה התעופה הצבאי א-שעיראת באזור חומס בסוריה, בתקיפה יש שבעה פצועים, 3 מהם פעילי מיליציות פרו-איראניות.

ב-9 באוגוסט בבוקר כוח של אוגדה 146 זיהה 2 מחבלים של חזבאללה יוצאים ממבנה צבאי במרחב א-נאקורה. חיל האוויר תקף והרג אותם. בנוסף צה"ל הרג את סאמר מחמוד, מפקד של חמאס בלבנון.

בבוקר 10 באוגוסט צה"ל תקף בית בטיר חרפא בדרום לבנון, והרג בו לפחות 3 מחבלים. הושמדו גם משגרי רקטות ותשתיות במרחב. בערב אותו היום, החל חזבאללה במתקפת כטב"מים גדולה ואזעקות רבות נשמעו במשך 20 דקות ברחבי הגליל העליון בהם: ראש פינה, ורד הגליל, צפת ומע'אר. דובר צה"ל עדכן באותו הערב כי זוהו מספר נפילות מהכטב"מים שגרמו לנזק, אך ללא נפגעים.

ב-13 באוגוסט כלי תקשורת בלבנון דיווחו על סיכול ממוקד לעבר כלי רכב בעיירה ברעשית בדרום לבנון. בסיכול נהרגו שני מחבלים, אחד מהם מפקד בכוח רדואן.

ב-14 באוגוסט חיל האוויר תקף 9 מחבלי חזבאללה בכביש ראשי באזור צור בדרום לבנון. ידוע שאחד מהם נהרג. בתגובה הופעלו אזעקות בגליל העליון ובהמשך 2 רקטות נפלו בלב קריית שמונה, לא היו נפגעים. בנוסף בערב כלי טיס בהכוונת כוחות אוגדה 91, הרג 2 מחבלים שפעלו במרחב מרג' עיון, בשטח דרום לבנון. בנוסף צה"ל תקף מבנה צבאי במרחב א-שעב.

ב-16 באוגוסט כלי טיס בהכוונת אוגדה 91 תקפו מבנה צבאי שבו פעלו מחבלים של חזבאללה במרחב עייתרון שבדרום לבנון. בנוסף במהלך הלילה מטוסי קרב תקפו מבנים צבאיים במרחב כפר כילא.

ב-17 באוגוסט דווח על עשרה אזרחים סורים שנהרגו בתקיפה ישראלית בא-נבטיה שבדרום לבנון, בהם אם ושני ילדיה.<ref></ref><ref></ref><ref></ref> דובר צה"ל הודיע שצה"ל חיסל את מפקד כוח ביחידת רדואן חסין אבראהים כאסב במרחב צור. בנוסף מטוסי קרב של חיל האוויר תקפו מבנים במרחבים מרכבא, ראמיה, עייתרון, עייתא א-שעב, אל-מטמורה, חאנין, מארון א-ראס וכפר חמאם שבדרום לבנון, ובנוסף צה"ל תקף בירי ארטילרי במרחבים א-טירי, יעטר, לבונה וחאנין והשמיד מחסן אמל"ח במרחב נבטיה.

ב-19 באוגוסט גשש בדרגת רב-נגד בעוצבת ברעם נהרג מפגיעה ישירה של כלי טיס בלתי מאויש בגליל המערבי. לצידו נפצע קצין לוחם בצורה קשה. בתגובה צה"ל תקף עיירות בדרום לבנון וחיסל 3 מחבלים.<ref></ref> בערב, תקף צה"ל מצבורי נשק של חזבאללה באזור בעלבכ.<ref></ref>

ב-20 באוגוסט בלבנון דיווחו שצה"ל תקף בכמה מוקדים בדרום המדינה, בהם בעייתא א-שעב, ראמיה, חולא וטלוסה. עוד עדכנו ששלושה נהרגו ושניים נפצעו שתי תקיפות של צה"ל בכפר א-דהיירה. בנוסף צה"ל תקף מבנה צבאי שבו פעלו מחבלים של חזבאללה באל-מטמורה שבדרום לבנון, לצד מבנה צבאי נוסף של הארגון במרחב, דווח בלבנון על 2 מחבלים שנהרגו.

ב-21 באוגוסט חיסל צה"ל את המחבל ח'ליל אל-מקדח, מחבל בכוח קודס של משמרות המהפכה של איראן, שהכווין פיגועים באזורי יהודה ושומרון. זה החיסול הראשון של מחבל במשמרות המהפכה מאז חיסול יועץ של משמרות המהפכה ב-1 במאי. בתגובה לתקיפה באזור בעלבכ ובאזורים אחרים בעומק לבנון, חזבאללה ירה 50 רקטות לעבר קצרין. בתקיפה לא היו הרוגים אבל 5 בתים נהרסו ואזרח נפצע קל.<ref></ref> בסך הכול שיגר חזבאללה ביום זה כ-200 רקטות וכטב"מי נפץ על ישראל. מטוסי קרב תקפו במהלך הלילה יעדים של חזבאללה ביותר מ-10 מרחבים שונים בדרום לבנון. בין המטרות שהותקפו, מחסני אמל"ח, מבנים צבאיים ומשגר.<ref></ref>

ב-22 באוגוסט, מטוסי קרב של חיל האוויר תקפו מחסן אמצעי לחימה במרחב אל-ג'יביין. לאחר התקיפה זוהו פיצוצי משנה המעידים על הימצאותם של אמצעי לחימה רבים במחסן שהותקף. בנוסף מטוסי קרב תקפו מבנים צבאיים במרחבים עייתא א-שעב ומיס אל-ג'בל בדרום לבנון.<ref></ref>

ב-23 באוגוסט צה"ל חיסל חוליית מחבלים ביחידת הרקטות וטילים שתכננה לבצע שיגורים מלבנון לשטח ישראל.<ref></ref> בנוסף צה"ל תקף במרחב עייתה א-זוט, וחיסל את המחבל מחמד מחמוד נג'ם, מחבל מרכזי ביחידת הרקטות וטילים של חזבאללה.<ref></ref> צה"ל גם חיסל מחבל חזבאללה ששיגר רקטות ממרחב עיתרון למרחב מלכיה. בערב חוסלו בדרום לבנון 8 מחבלים וילד מארגון הטרור חממת חזבאללה, בתגובה חזבאללה ירה 20 רקטות לכיוון צפת.<ref></ref> כתוצאה מירי הרקטות שריפות פרצו ביער ביריה וכביש נפגע. שעה לאחר מכן כלי רכב הותקף בדרום לבנון.<ref> </ref> בנוסף בערב צה"ל תקף במרחב צור, השמיד משגר שממנו ירו מוקדם יותר רקטות למרחב צפת, וחיסל את סעיד מחמוד דעיב, מחבל נוסף ביחידת הרקטות והטילים של חזבאללה.<ref></ref> בסך הכול ביום זה חוסלו לפחות 14 מחבלים, 5 מהם ביחידת הרקטות והטילים. ביום זה צה"ל תקף גם בעיר חומס שבסוריה, על פי דיווחים מקומיים מחסן אמל"ח ומאגרי דלק של חזבאללה היו המטרות, 7 אנשים נפצעו בתקיפה. התקשורת הסורית דיווחה שניסיונות היירוט נכשלו באופן מוחלט.<ref></ref>

בבוקר 25 באוגוסט, לאחר השעה 04:00, זיהתה ישראל שחזבאללה נערך למתקפה רקטית כבדה על ישראל. ישראל החליטה להגיב במתקפת מנע וחיל האוויר פתח ביעף התקפי כבד כדי להשמיד את האיום העומד בפתח. לאחר מכן, הופעלו התרעות בזו אחר זו על ירי רקטות וחדירת כלי טיס בשורת יישובים בגליל, ובהם גם מירון וגם נווה זיו ועבדון שליד נהריה. בהמשך התרחב הטווח, והופעלו התרעות גם בעכו ובעין המפרץ, ותושבים באזור דיווחו על הפסקות חשמל כתוצאה מפגיעת יירוט בקו מתח גבוה. לקראת השעה 06:00 הופעלו התרעות גם בגולן, ובאזור צפת ומעלות. כשעה לאחר תחילת המתקפה, חזבאללה הודיע בהודעה רשמית כי זה השלב הראשון בתגובה לחיסול פואד שוכר.<ref name=":6"></ref><ref></ref><ref></ref> מטוסי קרב של חיל האוויר תקפו מאות מטרות טרור של חזבאללה.<ref name=":5"></ref> לפי ניו יורק טיימס, "במתקפת המנע ישראל פגעה במשגרים שתוכננו לירות לתל אביב ב-5:00 בבוקר – וכל היעדים הושמדו".<ref name=":6" /> מצה"ל נמסר כי חלק מהמשגרים אכן תוכננו לפגוע במרכז – אך רובם תוכננו לפגוע בצפון הארץ.<ref></ref> הוערך בצה"ל שחזבאללה תכנן לירות כ-6,000 רקטות וכטב"מים, בין היעדים שהיו על הכוונת: מרחב גלילות, מטה המוסד והבסיס של יחידה 8200.<ref></ref>

לאחר גל ההתקפות צה"ל תקף בשעה 9:00 באזור הכפר א-טירי, משרד הבריאות הלבנוני הודיע על שני מחוסלים. אחד מהמחבלים שחוסלו הוא המחבל איימן אדריס, מתנועת אמל השיעית.<ref></ref> לקראת הצהריים כוחות אוגדה 91 זיהו חוליית מחבלים פועלים במרחב אל-ח'יאם שבדרום לבנון, ובסגירת מעגל מהירה כלי טיס של חיל האוויר תקף את המחבלים וחיסל אותם.<ref></ref>

ב-27 באוגוסט דווח בלבנון כי כטב"ם ישראלי תקף באזור העיירה רסם אל-חדת' שבאזור אל-בקאע, בצפון-מזרח לבנון. מדובר באזור שנמצא במרחק של כ-115 ק"מ מהגבול עם ישראל.

ב-28 באוגוסט זיהו בצה"ל זיהה משאיות עם משגרים ורקטות שנשלחו מדמשק לביירות על מנת לשקם את יכולות השיגור של חזבאללה שנפגעו בצורה רצינית במתקפת המנע. חזבאללה ניסע להסוות את המשלוח בכך שהוא ירה רקטות מעומק לבנון, דרום לבנון וסוריה. לאחר הזיהוי צה"ל תקף והשמיד חלק גדול מהמשאיות וגרם לשאר לחזור לדמשק, בתקיפה חוסלו מחבלים מחזבאללה והג'יהאד האסלאמי הפלסטיני (גא"פ), בהם מפקד במחלקת המבצעים של הגא"פ. בנוסף לאירועים בלבנון, שגריר ישראל באו"ם דני דנון טען שחזבאללה משתמש ביוניפי"ל כמגן אנושי והוא דרש ממועצת הביטחון של האו"ם לגנות את חזבאללה ולפעול לאכיפת החלטה 1701, בנוסף הוא אמר שאם מועצת הביטחון לא יעשו זאת אז ישראל תיאלץ לפלוש ללבנון ותהרוס את המדינה.

בימים לאחר מתקפת המנע אזרחי צפון ומרכז לבנון ניסו לברוח מלבנון למדינות אחרות בכמויות של לפחות עשרות אלפים, בתגובה לכך הבנקים בלבנון מונעים מהאזרחים למשוך את כספיהם, בתגובה אזרחים לבנוניים החלו בארגון מחאות שהפכו במהרה לאלימות, מספר סניפי בנקים הוצתו בין ה-25 ל-29 באוגוסט. בנוסף ב-29 באוגוסט צה"ל תקף והשמיד את רוב כפר כילא בדרום לבנון.

בארגון חזבאללה העלו את כמות השיגורים של כלי טיס לא מאוישים חמושים מתוך הבנה שהיה מדובר באתגר עבור מערכות היירוט. במקביל, חזבאללה יזם מטחים של עשרות רקטות כדי לאתגר את מערכות ההגנה האוויריות. המטחים נעו בין 20–50 רקטות. באמצע אוגוסט הגיע חזבאללה לכמעט 100 רקטות ביממה. בנוסף להסלמה של חזבאללה גם צה"ל הסלים, וב-23 באוגוסט נהרגו הכי הרבה מחבלים ביום אחד בכל המלחמה עד כה. בנוסף צה"ל תקף בעומק לבנון שלושה ימים ברצף, ותקף גם את כביש ביירות–דמשק ובעומק סוריה ועיראק.

=== ספטמבר 2024 ===

== השפעת הלחימה על אוכלוסיית צפון ישראל ==
מספר האזרחים ההרוגים בישראל עומד על .

בתחילת המלחמה 130,000 אזרחים נעקרו מביתם, ונכון לחודש יולי מספר זה הוקטן ל-80,000. נכון ל-16 ביולי 2024, כ-52 אלף דונם של שטחי שמורות וטבע נשרפו עקב ירי של חזבאללה. מנהל מרחב צפון בקק"ל העריך כי שיקום הצפון ייקח בין 30 ל-40 שנים. השטחים שנשרפו נרחבים יותר מאשר במלחמת לבנון השנייה, שבה נשרפו 7,000 דונם. 90% מיער הרי נפתלי נשרף.

== השפעת הלחימה על אוכלוסיית דרום לבנון ==
מספר האזרחים ההרוגים בלבנון עומד על למעלה מ-.

על פי נתוני משרד האו"ם לתיאום עניינים הומניטריים (OCHA), מספר העקורים מדרום לבנון עקב הלחימה עמד על 94,126, נכון ל-29 במאי 2024. על פי קרן החירום הבין-לאומית של האו"ם לילדים (יוניצ"ף) 37% מהעקורים הם ילדים. את העקורים משרתים 18 מרכזי קליטה הפרוסים בערים צידון וצור ומספקים מקום לינה, מים, מזון ומקלחות. מנתוני OCHA עולה כי 72 בתי ספר הושבתו עקב העימות, ו-20 אלף תלמידים נשארו ללא מסגרת לימודים. במהלך העימות נפגעו 3,064 דונם של אדמות חקלאיות.

=== שימוש בזרחן לבן ===
במהלך המלחמה השתמשה ישראל בפצצות זרחן בלבנון למטרות שונות, בהן חישוף צמחייה, ודובר צה"ל אישר שאכן נעשה בהן שימוש.

ב"וושינגטון פוסט" דווח כי מניתוח של שרידי פגזים בדרום לבנון, ישראל השתמשה בפגזי זרחן לבן תוצרת ארצות הברית, בתקיפה שבה נפצעו תשעה אזרחים בתחילת המלחמה. ארגוני זכויות אדם אמרו כי "ייתכן ומדובר בפשע מלחמה".

ארגון זכויות האדם Human Rights Watch דיווח על "שימוש נרחב" של זרחן לבן בתקיפות ישראליות בדרום לבנון. הארגון אימת את השימוש של כוחות ישראליים בתחמושת המכילה זרחן לבן בלפחות 17 רשויות מקומיות ברחבי דרום לבנון מאז אוקטובר 2023, כולל חמש רשויות מקומיות שבהן נעשה "שימוש לא חוקי" בתחמושת בפיצוץ אווירי מעל אזורי מגורים מאוכלסים.<ref name=":4"></ref>

המשרד לבריאות הציבור של לבנון הודיע כי נכון ל-28 במאי 2024, החשיפה לזרחן לבן גרמה לפציעתם של 173 אנשים, לפחות, מאז אוקטובר 2023.<ref name=":4" />

=== הרס דרום לבנון ===
ב-27 ביוני ה"פייננשל טיימס" הבריטי דיווח שעד למרחק 5 ק"מ מהגבול עם ישראל בתוך דרום לבנון שליש מהבתים הרוסים ויותר מחצי נפגעו נזק רב, בדיווח תואר ש"שכונות שלמות נראות כמו עזה".

=== הפסקת חשמל ===
בלבנון במהלך המלחמה חברות החשמל הפסיקו לספק חשמל חוץ מחברה אחת, ב-18 באוגוסט הסתיימה אספקת הגז של החברה והחברה הודיע שהיא לא תספק חשמל עד 23 באוגוסט, בתגובה אלג'יריה הודיע שתתחיל לספק ללבנון גז טבעי.

== התייחסויות ==
נשיא ארצות הברית ג'ו ביידן הודיע על תמיכה בישראל ושלח איום מרומז לחזבאללה ואיראן שלא לנצל את מצבה בחזיתות אחרות. בנוסף הורה הנשיא לשלוח לישראל את נושאת המטוסים ג'רלד פורד.

בהצהרה שנתן ביידן הוא אמר כי "חג יהודי קדוש הפך לשואה". הוא הבהיר: "אנחנו לא נעמוד מנגד ולא נעשה כלום. אנו עובדים עם שותפים ברחבי האזור כדי להחזיר את השבויים, אני לא יכול לדבר על הכל בפומבי, אבל זה אצלי בעדיפות עליונה".

צבא ארצות הברית הודיע על הגעת הצוללת הגרעינית 'פלורידה' למזרח התיכון.

בדצמבר 2023, פורסם כי ארצות הברית, צרפת ומדינות ערביות קיימו דיונים שקטים עם לבנון. בין הצעדים שנידונו היו הרחקת חזבאללה אל מצפון לנחל ליטני והכנסת כוח בין־לאומי לחוות שבעא שבהר דב ולצפון הכפר רג'ר. האמריקנים שלחו למזרח התיכון את השליח המיוחד עמוס הוכשטיין לנסות "לתפור" תהליך הסדרה והסכם בין ישראל ללבנון, בדומה להסכם הגבול הימי בין ישראל ללבנון, במטרה ליצור הרחקה קבועה של חזבאללה מהגבול באמצעים דיפלומטיים ולמנוע מלחמה כוללת בזירה הצפונית.

העמדה הלבנונית הדורשת תיקון בסימון 13 נקודות בגבול היבשתי אינה עולה בקנה אחד עם התקבעות הגבול היבשתי בחסות האו״ם בשנת 2000 עת האו"ם אישר שהנסיגה מרצועת הביטחון של ישראל הביאה אותה לקו הגבול הבינלאומי החופף לגבול בין המנדט הבריטי בארץ ישראל למנדט הצרפתי בלבנון וסוריה – הסכם ניוקומב-פולה 1923, ולקו הסכמי שביתת הנשק בתום מלחמת העצמאות משנת 1949, קו שאומץ גם בהסכם ישראל-לבנון 1983.

ביוני 2024, מלאני ג'ולי, שרת החוץ של קנדה, עדכנה את שר החוץ ישראל כ"ץ כי קנדה נערכה צבאית להוציא את 45 אלף אזרחיה מלבנון מחשש שתפרוץ מלחמה.<ref name=":2" />

ב-22 ביוני בהצהרה, משרד החוץ של כווית ביקש מאזרחיו לעזוב את לבנון בהקדם האפשרי. במשך גם סעודיה.

רשת NBC האמריקנית דיווחה ב-28 ביוני כי ארצות הברית קירבה נכסים צבאיים, ביניהם ספינת קרב, לישראל ולבנון, במטרה להיערך לפינוי אמריקנים במידה שהמצב יחמיר, לצד תיאום עם בעלות בריתה הקרובות.

מזכ"ל חזבאללה חסן נסראללה אמר שהארגון משיג את מטרותיו בעימות מול ישראל. לדבריו, חמאס נושא ונותן בשם הציר כולו, והוא יסכים למה שחמאס יסכים.

לאחר ההתנקשות בפואד שוכר, ממדינות נוספו קראו לאזרחיהן לעזוב את לבנון. באוגוסט 2024, צרפת ואיטליה קראו לאזרחיהן לעזוב "בעקבות הידרדרות המצב", ובכך הצטרפו לארצות הברית, בריטניה ולמדינות נוספות – בהן ערביות. שוודיה אף סגרה את השגרירות.

קפריסין הסכימה להפוך לאי מקלט במקרה של התעצמות המלחמה בלבנון, שתביא לפינוי בזק של רבבות אירופאים. מיטות שדה נפרסו בבתי ספר בעיר לרנקה ומתחמים הוכנו לאירוח עשרות אלפי פליטים.

== ראו גם ==
* שיגור רקטות וטילים מלבנון לעבר ישראל
* הסכסוך האיראני-ישראלי במהלך מלחמת האזרחים בסוריה

== קישורים חיצוניים ==

* [https://makospecial.co.il/confrontation_line2024 עוטף לבנון], באתר מאקו
* 
* 
* 
* 
* [https://www.globes.co.il/news/sparticle.aspx?did=1001478291&responsive=true#google_vignette אין לנו צפון אחר: פרויקט מיוחד לחבל הארץ שאסור לנו לאבד], באתר גלובס, מאי 2024
* 
* 
* 
* 
* 

== הערות שוליים ==

*
קטגוריה:רמת הגולן
קטגוריה:סכסוך ישראל–חזבאללה
קטגוריה:מלחמת חרבות ברזל
קטגוריה:גבול ישראל–לבנון
קטגוריה:גבול ישראל–סוריה
קטגוריה:2023 בלבנון
קטגוריה:2024 בלבנון